Curva Qhathuna - Wikipedia\nQhathun taqi chaqat jutir jilat kullakanakaw kuntï munapk ukanak alasisipki.\nAlasiñ Qhathu[trukaña | chimp askichaña]\nMä arux Curva qhathuruw ch’usastan. Ukawjarux niya llätunka pacharuw ukankaraktan; aka qhathux Tambillo qullu khursäxankiwa, akan sapa juywisaw aljasirinakax niya taqi phuqhat aljapxi. Jupanakax taqi chaqat awtut awtut purjañ yatipxi. Jilapachapinix El Alto jach’a markatapxiwa. Taqi uka qhathuchirinakatx warminakaw jilapxi. Chachanakax juk’anikipxiwa. Ukat ukawjan akjamanakaw alsiñtak utjaraki: tumati, lichuja, sanawri, t’ant’a, naranja, lima, rayru ukat juk’ampinakampi.\nUkanak alasirix waljawjanakat jutapxi, jisnawa Sacacani, Kantapa, Callamarca, Chuñuchuñuni, Guallaqueri, Percuta, ukat pachpawjats ukankapxakirakiwa. Jupanakatx jilïrinaka, wayn tawaqunaka ukat wawanak kunapxarakiwa. Taqi jupanakax janïr inti jalsuw aljasirinakjam miniwusat miniwusat jutapxi. Purinitatx mäkirakiw kuntï munapk ukanak althapt’asipxi ukat niya llätunk jan ukax tunka pacharux kutsxapxakirakiwa. Yaqhiphanakkiw chika urkam qhiphaqtxañ yatipxaraki.\nWaka Qhathu[trukaña | chimp askichaña]\nUkat waka qhatus utjakirakiwa. Akkïri ukax maysäxan utt’ayatawa. Ukawjan wakakamak aljapxi Ukawjarux uka jak’an jakasirinakaw uywanakap aljañtak irpanipxaraki. Ukat alasirinakax kunaymanipxarakiwa; maynïrinakax uywasiñtakiw wak thaqhapxi, yaqhiphanakasti khariñtakirakiw alasin jach’a caru-nakat apxapxi. Chaninakapasti jisk’at jach’atjama ukat ch’amanit jan ch’amanitjamarakiwa ukat yaqhiphpachax junt'utuqinakat jan La Paz jach'a markar aljañtak apsunipki ukjarakiw aljasiñax waliri. Ukat ukjam niya taqikun utjipan akawjarukipiniw jan jach’a markakam jutaskañtakix jak’ankirinakax kunïpans alaqt’asirix jutapxi.\nObtenido de «https://ay.wikipedia.org/w/index.php?title=Curva_Qhathuna&oldid=63172»\nEsta página se editó por última vez el 29 ana 2012 a las 18:37.


Bible in one year - Aymara Bible 1997 - July 7\n2 Crónicas 9:1-30\n1. Sabá marcanquir reinasti yatïnwa Salomonan jach'a cancañapata, ucatsti jupajj Jerusalén marcaruw saräna wali ch'ama jisct'anacampi yant'añataqui. Jupasti purïnwa wali jach'a cancañampi, caballonacapanjja perfumenaca qhumt'ata, uqhamarac walja korinaca, muncañ kalanacasa qhumt'ataraqui. Cunapachatï Salomonan nayrakataparu purïna ucqhajja, take cuntï amtatäcäna ucanac jisct'äna.\n2. Salomonasti take jupan jisct'anacaparuwa arusjjatäna. Janiwa mä jisct'asa jupataquejj ch'amäcänti arusjjatañataquejja.\n3. Sabá marcanquir reinajj muspharänwa Salomonan yatiñ cancañapat ist'asinjja, uqhamarac palacio luraycäna ucatsa,\n4. mesapan mank'añapatsa, uqhamarac jilïri jakenacapan lurañanacapatsa, uywatanacapana apnakapjjatapatsa, isinacapatsa, coperonacapatsa, uqhamarac isinacapatsa, cunjämsa templor maqhatapcäna ucatsa walipuniw muspharäna.\n5. Ucatsti jupajj reyirojj sänwa: “Cuntï marcajjana ist'ta juman luratanacamata, uqhamarac yatiñ cancañamatsa ucanacajja chekawa;\n6. ucampis nayajj janiw iyawscäyätti jupanacan arunacaparojja, nayajj jutasina, uqhamarac nayrajjampi uñjasinwa amuyta. Chekpachansa janiw jupanacajj juman yatiñ cancañamatjja ni chicatarus yatiyapquitütuti, ucampis jumajj jilanctawa nayajj ist'cäyäta ucat sipana.\n7. ¡Warminacamajj wali cusisitäpjjpachawa, uqhamarac sirvirinacamasa jumamp chicäsinjja yatiñan arunacamsa isch'uquipjjaracpacha!\n8. ¡Tatit Diosamasti bendicitäpan, jumarusti suma chuymampiwa uñjtam, uqhamarac tronoparus ucharactam reyipäñamataqui! ¡Juman Diosamajj Israelaru munatap laycu, uqhamarac wiñayataqui apnakañamaquiraquiw jumarojja reyit utt'aytam jupanacaru cheka cancañampi, cheka lurañampi apnakañamataqui!” sasa.\n9. Ucatsti jupajj Salomón reyirojj churänwa quimsa waranka llätunca pataca sojjta tunca kilo korinaca, uqhamarac walja k'apquir perfumenaca, muncañ kalanaca churaraquïna. Israel marcarojj janipuniw ucqhama k'apquir perfumenacajj purirïcänti, Sabá marcanquir reinajj Salomón reyiru churcäna uqhamjja.\n10. Ucjjarusti Hiram chachana, uqhamarac Salomonan sirvir jakenacapajj Ofir chekata kori apanipcäna ucanacajja, apanipjjaraquïnwa sándalo sat madera, uqhamarac muncañ kalanaca.\n11. Sándalo sat maderampisti reyejj lurayänwa gradanaca templotaqui, uqhamarac reyin palaciopataquisa, arpanaca, salterionaca, musiconacataqui. Uqham quipcasti janipuniw cunapachasa Judá orakenjja uñjañäcänti.\n12. Salomón reyisti chuymatjama churänwa Sabá marcanquir reinarojja take cuntï jupajj maycäna ucanaca, reinajj churcäna ucatsa juc'ampwa churäna. Ucatjja reinajj orakeparojj cutt'jjänwa jupan sirvirinaca jakenacapamp chict'ata.\n13. Salomonajj sapa mara take korinaca catokcäna ucanacasti pä tunca payan waranka kilonacänwa,\n14. janiw jaqhutäcänti alaquipirinacana, yakha marcar saririnacana impuestonaca pagapcäna ucanacajja. Ucjjarusti arabianquiri take reyinacasa, uqhamarac marca pachpanquiri jilïri apnakerinacasa Salomonataquejj apanipjjänwa kori, kollke.\n15. Salomón reyisti pä pataca escudonacwa lurayäna koritcamaqui, sapa maya escudonacarojja sojjta kilo koriwa mantäna.\n16. Uqhamaraquiw lurayaraquïna quimsa pataca jisc'a escudonaca, sapa escudonacarojja quimsa kilo jila koriw mantäna, ucatsti palacioruw uchayäna, “Bosque del Líbano” sat chekaru.\n17. Ucjjarusti lurayaraquïnwa mä jach'a trono marfilata, ucatsti korimpiw lip'iquipayäna.\n18. Tronosti sojjta gradanïnwa, uqhamarac cayu tact'asiñapasa koritänwa tronompi mayachataqui, kont'asiñana sapa thiyapanjja ampar ayjjatasiñanacapaw utjäna, ucamp chict'atasti pä sayt'ata leonanacaw utjäna.\n19. Uqhamaraquiw tunca payan sayt'ata leonanacajj utjaraquïna, sapa thiyana sapa maya gradanacana. ¡Uqhamsti janipuniw cawqha reinonsa lurascänti!\n20. Uqhamaraquiwa reyin take copanacapasa korit luratcamäquïnwa, uqhamaraquiwa “Bosque del Líbano” sat uca palacionquiri copanacapasa koritcamaraquïna. Janiw cunas kollketa luratajj utjcänti, Salomonan urunacapanjja kollkejj jan ancha yäkatätap laycu.\n21. Reyin barconacapasti Tarsis marcaruw sarirïna Hiram chachan sirviri jakenacapampi, jupanacasti sapa quimsa marata may cutiwa purinipjjerïna kori, kollke, marfil, mononaca, pavo realanac apt'ata.\n22. Salomón reyisti aca orakenquir take reyinacarojja atipänwa kamir cancañana, uqhamarac yatiñ cancañansa.\n23. Ucatsti aca orakenquir take reyinacawa jupar uñjaña munapjjäna, uqhamarac Diosajj churcäna uca yatiñapat ist'añsa.\n24. Ucatsti takeniwa mä wajjt'äwi apapjjerïna sapa mara: korit kollketa lurat yänaca, capanaca, armanaca, k'apquiri kollanaca, caballonaca, uqhamarac mulanacsa.\n25. Salomonanjja pusi waranka caballo uñjirinacapaw utjäna uqhamarac carronacapataqui, tunca payan waranka caballjjat jalir jakenaca, jupanacarusti qhitänwa nuwasiñ carronacan cuartelanacaru, uqhamarac Jerusalenanquir reyin guardiaparusa.\n26. Ucatsti Salomonajj wali munañani reyïnwa, take reyinacat sipana, Eufrates jawirata kalltasina, filisteonacana orakepcama, uqhamarac Egipto korpacamaraqui.\n27. Reyisti Jerusalenanjja utjayänwa walja kollkenaca kalanacar uñtata; uqhamarac utjayaraquïna walja cedronaca, pampa higo alinacar uñtata.\n28. Caballonacasti apayanitänwa Muzri sat chekata, uqhamarac yakha marcanacataraqui.\n29. Salomonan ucat ucjjar sarnakäwipajj kalltat tucuycamajja Natán profetan crónicas sat libropan kellkatawa, ucatsti Silo chekanquir Ahías profecía arunacapancaraquiwa, uqhamarac Iddo sat profetan jutir urunacat parlatap arunacanraqui, ucanacasti parlatänwa Nabat chachan Jeroboam yokapata.\n30. Salomonasti Jerusalenanwa apnakäna take Israel orakpacharu pusi tunca maranaca.\n1. Roboamasti Siquem chekaruw saräna, ucawjarusti take Israel jakenacawa sarapjjäna juparu reyita utt'ayañataqui.\n2. Ucsti Nabatan Jeroboam yokapajj yatïnwa, jupasti Egiptoncascänwa cawqharutejj jaltjjäna, Salomón reyita ucatsti Egiptotjja cutt'anjjänwa.\n3. Cunapachatï jupar jawsayanipjjäna ucqhajja, Jeroboam chachampi uqhamarac take Israel jakenacampiwa parlir sarapjjäna Roboam chachampi, aqham sasa:\n4. —Awquimajj nanacataquejj wali khorünwa; jichhasti jumajj cuntejj awquimajj jaytawayapquitu uca wali ch'ama tucuñampi sirviñäqui ucjja mä juc'a apakt'apjjitaya, ucatsti nanacajj jumarojj servisipcämawa —sasa.\n5. Roboamajj jupanacarojj sänwa: —Acat quimsa ururuw nayan ucar cutt'anipjjäta —sasa. Jakenacasti sarjjapjjänwa,\n6. Roboam reyisti jisct'asïnwa, Salomón awquipana jacañapan sirvipcäna uca jilïri jakenacaru. Jupasti jisct'änwa, aqham sasa: —¿Cuns jumanacajj nayar amuyt'ayapjjetasma aca jakenacar sañajjataquejja? —sasa.\n7. Jupanacasti sapjjänwa: —Jumatejj aca jakenacaru sumampi uñjäta, mayipctam ucanacsa churañ munaraquïta, uqhamarac suma arunacampiraqui arusjjataraquïta ucajja, jupanacajj wiñayataquiw sirvipjjätam —sasa.\n8. Ucampis Roboamajj janiw jilïri jakenacan amuyt'a arunacaparojj ist'cänti, ucatsti jisct'asiraquïnwa jupamp chica jilasipcäna, uqhamarac jupar sirvipcäna uca waynanacaru,\n9. aqham sasa: —¿Cuns jumanacajj nayar amuyt'ayapjjetasma awquejjajj uchawaycäna ucata aca jakenacajj ch'ama tucuñampi sirviñata mä juc'a apakt'añajja mayipjjataparojja? —sasa.\n10. Uca waynanacajj jupamp chica jilapcäna ucanacajja sapjjänwa: —Uca jakenacajj mayipctam awquimajj uchawaycäna uca ch'ama tucuñampi sirviñata mä juc'a apakt'añamataqui ucanacarojja, aqham sañamawa: ‘Awquejjatejj khorüchïna ucajja, nayajj juc'amp khorüyäwa;\n11. jupatejj churapjjchïyätam ch'ama tucuñampi sirviña ucajja, nayajj juc'amp ch'ama tucuñampi sirviñwa churapjjäma; jupatejj lazompi jawk'apjjchïyätam ucajja, nayasti hierro puntan chicotempiw jawk'apjjäma’ —sasa.\n12. Quimsa uru pasatatsti Jeroboam chachajj take marcpacha jakempiwa Roboam reyin nayrakataparu uñstapjjäna, cunjämtï jupajj siscäna uqhamaru.\n13. Ucampis Roboam reyejj jupanacarojj wali khoru arunacampiwa saraquïna jilïri jakenacan amuyt'a arunacapar jan ist'asina,\n14. ucatsti cunjämtï waynanacajj amuyt'a arunaca churapcäna uca pachpwa arsuraquïna: —Awquejjatejj khorüchïna ucajja, nayajj juc'amp khorüyäwa; jupatejj churapjjchïyätam ch'ama tucuñampi sirviña ucajja, nayasti juc'amp ch'ama tucuñampi sirviñwa churapjjäma; jupatejj lazompi jawk'apjjchïyätam ucajja, nayasti hierro puntan chicotempiw jawk'apjjäma —sasa.\n15. Reyisti janiw marcarojj ist'añ muncänti, Tatituw uqham pasañapataqui wact'ayatayna uca laycu, uqhamarac lurascäna ucajj phokhasiñapataqui cuntï Nabat chachan Jeroboam yokapar arscäna uca, Silo chekanquiri Ahías chacha toke.\n16. Ucatsti take Israel marcpacha reyin jan jupanacar ist'añ munatapa uñjasinjja, aqham sasaw jupanacajj arsupjjaraquïna: “¡Janiw cuna lurañanacajjas Davidampi utjapquituti! ¡Isaí chachan yokapampejj janiw cuna herencia jaljasiñas utjapquituti! ¡Israelitanaca, sapa maynisa utanacasarcama sarjjapjjañäni! ¡Davidasti familiaparuqui uñjasiscpan! ” sasa. Ucspachawa take israelita jakenacajj utanacaparcama sarjjapjjäna.\n17. Ucampis cawquïr israelitanacatejj Judá marcanacana jacapcäna ucanacarusti Roboam reyejj jupanacarojj apnakascaquïnwa.\n18. Cunapachatï Roboamajj qhitäna Adoram chacharu, qhititï ch'ama lurañanacana phokhayiricäna ucaru ucqhajja, israelita jakenacajja juparojj kalamp c'upjascamaw jiwayapjjäna. Ucatsti Roboam reyejj mäqui carroparu maqhatasinjja, Jerusalén marcaruw jaltjjäna.\n19. Uqhamatwa Israel marcajj David casta reyinac contra tucüna, jichhürunaccama.\n7. Take atipir Diosay, cunjämäpcäyättejj uqhamaruy cutjtayjjapjjeta, ¡qhuyapayasiñampiy uñtanipjjeta, nanacasti khespiyataw uñjasipjjä!\n8. Jumaw Egiptot uva alir apsuntajja, Diosar jan uñt'ir jakenac jakonucusin ayrunttajja;\n9. jumaw orak korsusajj k'omachtajja, uva alisti, saphintänwa, orakpacharuw phokhantaraquïna;\n10. ch'iwipajj kollunac imt'äna, layminacapasti jach'a kokanacaruw imt'araquïna;\n11. layminacapajj lamar kotcamaw purïna, ch'ichtir alinacas Eufrates jawircamaw puriraquïna.\n12. ¿Cunatarac muyuntat perkanacap tincunucuytasti? ¿Cunatarac thac saririnacamp uva alinac jiq'iraytasti?\n13. Ch'uminquir qhuchejj yap k'alpun tucji, ch'umi mankhanquir animalanacasti mank'supjjaraquiwa.\n16. Qhititejj jan uñt'at jaket garantiata sayt'qui ucajja isipas apakatäniwa; ucatsti isipajj prendata jaytatäniwa.\n17. Jaketaquisti sumawa c'ari arunaca mank'añajja, ucampis uca khepatjja lak'sa mank'caspa uqhamaw tucjje.\n18. Suma amtäwinacajja suma ewjja arunacampiwa wact'ayasi; uqhamarac guerran nuwasiñataquisa wali yatiñampi sarañawa.\n1. Iconio marcanjja, Pablompi Bernabeampejj judionacan sinagogaparuw parlir mantapjjäna. Jupanacan parlatapatsti waljaniw iyawsapjjäna, judionacatsa jan judionacatsa.\n2. Ucampis jan iyawsir judionacajja, jan judiöpquis ucanacaruw amtayapjje jilatanac toke jan walinac amtapjjañapataqui.\n3. Ucatwa Pablompi Bernabeampejj uca marcanjja jaypach urunac kamarapjjäna. Jan ajjsarasaraquiw parlapjjäna Tatitur catuyasisina, Tatituw jupanacarojj ch'am churaraquïna uñacht'äwinacampi milagronacampi lurapjjañapataqui. Uqhamatwa Tatitojj cuntejj jupanacajj Diosan munasiñapat parlapcäna uca arunacan chekätapjja khansuyi.\n4. Ucampis uca marcanquir jakenacajj payaruw t'akjtäna, chicatajj judionacar jakcattasa, chicatasti apostolonacar jakcattasaraqui.\n5. Ucatsti judionacampi jan judiöpquis ucanacampejj uqhamarac autoridadanacampisa, arust'apjjänwa apostolonacar tokjjañataqui, uqhamarac kalamp c'upjañataqui.\n6. Pablompi Bernabeampejj uc yatisinjja, Listra uqhamaraqui Derbe uca marcanacaruw jaltjjapjjäna. Uca marcanacajj Licaonianquiwa. Uqhamaraquiw uca thiya marcanacar sarapjjäna.\n7. Ucawjanacansti Tatit toke khespiyasïwi utjatapwa parlapjjaraquïna.\n8. Listranjja mä chachaw utjäna, jan sartiri. Jupasti ucan kont'atäscänwa, nacïwitpach cojötap laycu. Uca chachajj janipuniw sarnakerïcänti.\n9. Uca jakesti Pablon parlataparuw isch'uquiscäna. Pablosti jupar uñcatasinjja, amuyänwa c'umaraptañatac iyawsañanïtapjja.\n10. Ucatwa jach'at juparojj saraqui: —Chek sayt'am —sasa. Ucat uca jakejj may thoktasin sayt'asi. Ucatsti sarnakaraquiwa.\n11. Pablor uqham lurir uñjasinjja, jakenacajj Licaonia aruta jach'at arsupjjäna: “¡Diosanacaw jaker uñtat jiwasanac taypir sarakanitayna!” sasa.\n12. Bernabearojj: “Júpiter diosaw” sasaw sapjjäna. Pablorusti: “Mercurio diosaw” sapjjaraquïnwa, jupan wali parlirïtap laycu.\n13. Júpiter diosan templopasti marcar mantañancänwa. Uca diosan sacerdotepasti orko vacanacampi pankaranacampi cunwa apanïna. Jupampi jakenacampisti apostolonacarojj take ucanac sacrificiot loktasaw yupaychañ munapjjäna.\n14. Bernabeampi Pablompisti, jakenacan uqham lurañ amtatap amuyasinjja, isinacap ch'iyanokasiñ kalltapjjäna. Jupanac taypir jalantasinsti jach'at arsusinwa sapjjaraquïna:\n15. —¡Tatanaca! ¿Cunats ucanac lurapjjta? Nanacajj jumanacjam jakequïpjjaractwa. Nanacajj uca inamay lurañanac apanucupjjañamataquiw jumanacar parlir jutapjjta ucanac apanucusina, jacquir Diosar arcapjjañamataqui. Jupaw alajjpacha, acapacha, jach'a kotsa lurir Diosajja, uqhamarac take ucanacan utjirinacsa.\n16. Nayra urunacanjja Diosajj take jakenacarojj munañanacaparjamaquiw sarnakayäna.\n17. Ucampis Diosajj jupanacarojj yatiyänwa jupan jacatapa, jakenacar asqui luratap toke. Jupajjay jallsa, suma cosechanacsa churchistojja, uqhamarac walja mank'añanacsa jiwasanacan cusisiñasataqui —sasa.\n18. Jupanacan uqham parlquipansa, jakenacajj sacrificionac loktañjj munasipcaquïnwa. Apostolonacasti wali ch'am tucusaw uca lurañanac jupanacarojj apanucuyapjjäna.\n19. Ucapachasti mä kawkha judionacaw purinipjjäna, Antioquiampita Iconiompita. Jakenacar amtayasinsti Pablorojj kalampiw c'upjayapjjäna, ucatsti: “Jiwatäjjew” sasaw marca ankäjjarojj katatnucunipjjäna.\n20. Cunapachatejj Tatitur arquirinacajj Pablo nayrakatar sarthapipjjäna ucapachajja, jupajj sayt'asisinwa wasitat marcar mantjjäna. Khepürusti Bernabeampejj Derbe marcaruw sarjjapjjäna.\n21. Uca Derbe marcansti Tatit toke khespiyasïwi utjatapwa parlapjjaraquïna. Uqham parlapjjatapatsti waljaniw Tatiturojj iyawsapjjäna. Ucatsti Pablompi Bernabeampejj Listraru, Iconioru, Antioquiampiruw cutt'jjapjjäna.\n22. Uca marcanacansti Tatitur iyawsirinacarojj ch'amañcht'apjjänwa. Sapjjaraquïnwa: “Tatitur iyawsañanacamanjja ch'aman sayt'apjjam. Diosan marcapar mantañataquejja, t'akhesiñajj waquisipuniwa” sasa.\n23. Sapa iglesianracwa jilïri jakenac utt'ayawayapjjäna. Ucatsti oracionampi ayunompi lurasinjja, cawquïr Tatiturutï iyawsapcäna ucaruw catuyawayapjjaraquïna.\n24. Uca khepatsti Pisidia tokenaca pasasinjja, Panfilia chekanacaruw puripjji.\n25. Perge marcana Diosan arunacap parlawayasinjja, Ataliaruw sarjjapjje.\n26. Ucatsti Antioquiaruw barcot sarjjapjjaraqui, cawquïr marcantejj jilatanacajj Diosan munasiñapar catuyasin, jupanacar Tatitutac irnaker qhitapcäna ucaru. Uca lurañanacjja jupanacajj phokhanjjapjjänwa.\n27. Antioquiar purisinsti, iglesia jilatanacaruw jawsthapipjjäna. Ucat jupanacarojj take cunanactejj Diosajj jupanac toke lurcatayna ucanacwa yatiyapjje. Uqhamaraquiw yatiyapjjäna cunjämtejj Tatitojj jan judionacäpquis ucanacan iyawsapjjañapataqui punc jist'arcän ucsa.\n28. Pablompi Bernabeampisti uca marcanjja, walja urunacaw Tatitur iyawsirinacampejja kamaräna.


Éxodo 15 - Holy Bible [Aymara Bible 1997] - (Éxo 15)\nTatituw nayan k'ochuñajjajja, juparaquiwa ch'amañchirejjasa, uqhamarac khespiyirejjasa. Jupawa nayan Diosajjajja, ucatwa yupaychäjja; juparaquiw awquejjan Diosapasa, ucatwa jach'añcharaquëjja.\nTatituw guerran nuwasirejja, sutipasti Tatitu sataraquiwa.\nFaraonan carronacaparusa, uqhamarac ejercitoparusa, Tatitojj kotaruw willinti; suma ajllit capitananacapasa, Mar Rojo sat kota umampi ajjscatascamaw jiwarapjjaraqui.\nJupanacasti kalanacjamaw kota mankherojj williranttawayapjje, jach'a kota mankheruraquiw jupanacarojj chhaktayi.\nTatitu, jumasti cupi amparaman ch'amapampiw uñisirinacarojj tucjtajja.\nJumasti ch'amamampiwa tucjtajja, juma contra sayt'irinacarojja. Jupanacasti coleramampejja jichhunacjamaw naqhantapjje.\nJumasti samanamampi phust'asajja mayawjaruw umjja montonthaptajja, uma mathapinacasti mä perkjamaraquiw lurasiraqui, kota mankha orakesti jan onjjtquiriraquiw tucuraqui.\nUñisiristi sänwa: ‘Nayasti jicjjatañcamaw arctäjja, ucatsti cunanactejj aparcä ucanacjja cusisitaw laquinokaraquëjja; uqhamarac espada catusinsti amparajjampiw tucjaraquëjja’ sasa.\nUcampis jumajj may phust'asaw kotampi chhaktaytajja, jupanacasti plomo sat metaljamaw uma mathapi mankherojj chhakhantawayjjapjje.\nDios Tata, ¡janiw qhiti diosas jumampejj chicachascaspati! ¡Janiw qhitisa, jumjama Santo, uqhamarac jach'ajj utjquiti! Jumasti cunayman muspharcañanaca, uqhamarac ajjsarcañanacwa lurtajja. ¡Uca laycusti asquïtawa yupaychatäñataquejja!\nJumasti ch'amamampejja orakempiw mank'antaytajja.\nUcampis aca marcamar jumatac khespiyasasti, wiñay munasiñampiw irptajja. Ch'amamampiraquiw kollan utjäwimarojj irparactajja.\nMarcanacasti uqhama yatisinjja qhathatipjjaniwa, uqhamarac filisteonacasa uca yatisajj wali llaquisipjjani.\nEdom marcanquir capitananacasti yatisinjja mayjt'asipjjaniwa; Moab marcanquir jilïrinacasti ajjsarañatracwa qhathatipjjaraquini. Uqhamarac Canaán chekan take jaquirinacasti ajjsarayasipjjaraquiniwa.\nTatitu, ¡jupanacasti sustjasipjjpan, ajjsarayasipjjaracpan! ¡Ch'amam uñjasinsti kalanacjama amuturac tucupjjaracpan, aca jumatac khespiyat marcamajj maqhatañapcama! Cawquïr marctejj jumatac alascta ucajja.\nTatitu, kollan kolluman jacañataqui irpapjjeta, cawqha oraktejj jumajj ajllcta jacañataqui ucaru. Uqhamarac cawqha kollan uttejj amparamampi waquichcaracta ucqharu.\nTatituw apnakani wiñayan wiñayapataqui.”\nFaraonan carronacapampi, uqhamarac caballeriapampejj kotaruw mantanipjjäna, ucatsti Tatitojj kotanjja umampiw chhaktayäna. Ucampis israelitanacajj kotjja waña orakenjam maqhatanipjjäna.\nUcat Aaronan María sat profetisa cullacapampi, uqhamarac mayni warminacampejj panderetanac tocasisaw thokhopjjäna.\nUcatsti Mariajj aqham sasaw k'ochüna: “K'ochupjjam Tatitur jach'añchasina, jupasti ch'amapampi atipjasinwa carronacarusa, caballeriarusa kotaru jakontejja.”\nMoisesasti israelitanacarojj Mar Rojo sat kotatjja irpjjänwa Shur sat wasararu, jupanacasti quimsa uruwa sarapjjäna wasaranjama jan uma jicjjatasina.\nUcampis Mara sat chekaru purisasti, janiwa ucan utjir umjja umt'añ puedipcänti wali jarütap laycu. Ucatwa uca chekarojj “Jaru” sasa sutichapjjäna.\nUcampis jakenacajj Moisés tokwa jan walinaca parlapjjäna, ucatsti sapjjaraquïnwa: “¿Cunsa jichhajj umañäni?” sasa.\nUcat sarjjasinjja Elim sat chekaruw puripjjäna, ucansti utjänwa tunca payan uma jalsunaca, uqhamarac pakallk tunca palmera sat kokanaca, ucatsti uca uma jac'aruw carpanacapa sayt'ayasa utjnokapjjäna.


Morales Jilïr Irpirix Venezuela markankirinakaruw ch'amacht'awiyi\nEvo Morales Jilïr Irpirix Venezuela markaruw jichhürux Estados Unidon uka markar ñanqhachañ munatapat ch’amacht’awiyi. Estados Unidomp yanapirinakapampix qullq Venezuelar jan mantañapatak jark’antañ amtawiyapxi ukhamarakiw jaqiw t’aqhisiski sasin ch’amamp mantañ munasipki.\n10 maräxiwa, 2008 maran sata qallta phaxsit 11 uru saraqkipanx, Hugo Chávez irpirix Estados Unidot khithanit irpiriruw Venezuelat jaqsuwiyi, jupax Estados Unidot Bolivia khithat irpirir jaqsunipxatapat ukham lurawiyaraki, sasaw tata Moralesax arsuwiyi.\n“Jichhürjamaw, 2008 maranx Hugo Chávez irpirix Estados Unidon khithanit irpiripar Venezuelat jaqsuwiyi, ukx yaqhaqtañ munirinakan ñanqhachat markasar ch’amachañatakïnwa. Jichhax Venezuela markarurakiw ch’amamp mantañ munasipki. Jiwasax uka markar ch’amacht’araktanwa ¡Ch’amacht’asim Venezuela Marka!”, sasaw Jilïr Irpirix qillqt’awiyi./RAR


Global Voices Aymarata · Mara t’aqa phaxsi 2012\nMara t'aqa phaxsi, 2012\nIsturyanaka Ta Mara t'aqa phaxsi, 2012\nEgipto: Mohamed Morsi sataw Egipto markan machaq irpirixa\nMedio Oriente & Norte África 30 Mara t'aqa phaxsi 2012\nMohamed Morsix machaq marka irpirjamax chhijllt’ataw Egipto Markat. Internetankir jaqinaqax suyjaskapjakiw kuns parlani machaq marka irpirixa.\nMalasia: ‘Indie’ jayllïwi\nAsia Oriental 29 Mara t'aqa phaxsi 2012\nThe Wknd pagina web ukanx [en] Sudeste asiático indie malaya ukat indie jayllirinakatw uñacht'ayi. [en]\nMedio Oriente & Norte África 29 Mara t'aqa phaxsi 2012\nCitizen Media 22 Mara t'aqa phaxsi 2012\nBarack Obama Estados Unidos irpirin chacha pura jaqichasïwir ch’amanchatapatxa, Mariela Castro, Raúl Castro Cuba irpirimp ukhamarak Centro Nacional de Educación Sexual jilir irpirimpiw Cubana markar puriwayi. Ukankkasax, khitinakati jaqichasiw kikpampi munapk ukatuqit arst’araki. Ukampirusa, saräwipax mä qawqha bloqueronakatakix janiw wal uñjatäkiti.\nIrán: «Jachasamp Urmia quta qhisphiyapxañäni»\nMedio Oriente & Norte África 22 Mara t'aqa phaxsi 2012\nUrmia quta q’añu pachat qhispiyañatak Irán uksanx sartasipxi. Sartasïwinak taypinx Azerbaiyán uksanx marka apnaqirinakaruw jawsapxi, jayuk’ar uman jach'a quta uraqpachan sumpach uñjañapatak mayisina. Akan pä video ukatuqitawa .\nMedio Oriente & Norte África 21 Mara t'aqa phaxsi 2012\nArabia Sauditanx waranq jaqi jist’antatanakaw utji. Waljanirux janiw juicio lurapkiti. Jilpachax janiw kunats jist’antatap yatipkiti. Aka qhipa phaxsinakan jist’antatanakan wila masinakapax redes socialestuqit yatiyañatak irnaqasipki. Jupanakax uka jan walt’aw uñjasax anqaruw mistupxi.\nAsia Central & Cáucaso 21 Mara t'aqa phaxsi 2012\nAfganistán markanx 2001n maran régimen talibán uka jaquqtatapatw imilla wawanakan jan yatiqañ utar sarañap jark'awix utxatayna, jichha ch'axwthaptawinakaw provincia afgana Tajar markan patak patak yatiqir imill wawanakax jan walt'ayat uñjasipxatayna,\nGrecia: Yanqhachäwinakax neo-nazi “Amanecer Dorado” uksa anqaxa markan jakasirinakatakix yapxattaskakiwa\nEuropa Occidental 21 Mara t'aqa phaxsi 2012\nMä qutu tunka phisqhanit pä tunkaniw "Amanecer Dorado"neo-nazi griego uka qutucht’atankirinakasti sumt’ayjapxarakitaynawa aka nayriri chhijlläwinxa, ukjamipanx mayni kimsa tunka maran chacha pakistaní jaqiruw pä tunka llatunkan urun qasaw phaxsin pä waranq tunka payan maran Atenas markan jan walt’ayapxatayna . Qhanpachanxa khä estación Agios Nikolaos uñt’at markitanw ukjam lurapxatayna.\nVenezuela: “Armanak tisparkapayax Jamuqanakaw apsusi”\nLatin America 16 Mara t'aqa phaxsi 2012\nAlberto Rojas-ax “ yatiqir jamuq apsur markachiritwa” sasaw arsu, ukampins Caracas Caracas Shots blog-an jamuqanak apkatatapax janiw yatiqirinkirjamäkiti.\nJamaica, Guyana: Martin Carter jilatar amatkasa\nCaribbean 10 Mara t'aqa phaxsi 2012\nGeoffrey Philp qilqt'ir jamaiquino blogueruruw urupan amt'apxi: jupax jiwataxiwa, ukat akham [en] «Carter jilan amuyunakapax janiw mä nina naktäwikanti, jan ukasti mä horno ukhamanwa. Chapar aru qilqatanakapas luräwipas markapanx jakaskanïwa sasinwa amtapxi».


2019 Ch'ukuta Fest ukax uka jurpürux qalltani\nChukuta Fest ukax akhamïriwa (Jamuqa: Jaqi wayuri apnaqirinakan uñt'ayata)\nAka marampix pusi maraw Ch’ukuta Fest ukax luratäxani, janiw Chukiyawunak ukx suyapkiti jan ukax taqi Bolivia markanw suyapxaraki. Walja jaylliriw utjani, kunayman samin qhana taypinw jayllintapxani, uka jurpüruw qalltani.\nKimsa uruw k’uchirt’añax utjani. 250 jaylliriw jawillt’ata, yaqhipax yamas anqa markanakatw purinipxani. Jaqi wayuri apnaqirinakax suxta chiqw Taypi Utan jayllirinakan jayllintapxañapatak wakt’ayasipki, uka chiqarux Sirira Jaqi Wayurit sarnaqirinakamp Wila Jaqi Wayurit sarnaqirinakampiw puripxaraki.\n“Ch’ukuta Fest utt’ayañatakiw amuyt’apxtha, anqa markanakan uñt’atäñapataki. Marka irpirinakax Bolivia markan phunchhäwipäspa ukham munaptha, ukhamarakiw anqa markanakatpach yäqat phunchhäwïspa uk munaptha” sasaw tata César Dockweilerax arsuwiyi, jupaw jaqi wayurinak apnaqirirakixa.\nRombay, Alkilados, Auténticos Decadentes ukanakaw anqa markanakat purinipxani, jupanakamp chikax Wara, Kjarkas, Kalamarka, PK2, Gran Matador, Veneno, Quirquiña, Matamba ukankirinakaw jikxatasipxarakini.\nTelevisa ukankirinakaw yatiyañatak purinipxani, Televisankirinakaw Awiya Yalanx jayllïwitx juk’amp yatiyi sasaw tata Dockweilerax yatiyawiyi. Ukhamïpanx Bolivia jayllirinakax anqa markanakan uñt’ayasipxaspawa./RAR


Munat familiar jiwipana\nYatiyañataki | 2019 Núm. 2\n¿Kuna arutsa liytʼäta? Acholi Afrikáans Albanés Alemania markan amparamp parlirinakataki Alemán Alemán bajo Amárico Armenio Aucano Aymara Azerí Azerí (alfabeto cirílico) Bashkir Bassa (Camerún) Batako karo Batako toba Baulé Becol Bengalí Biak Birmano Bislama Boulou Brasil markan amparamp parlirinakataki Búlgaro Camboyano Catalán Cebuano Checo Chichewa Chile markan amparamp parlirinakataki Chino Tradicional Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chuukés Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo de las Seychelles Criollo haitiano Criollo inglés de Belice Criollo mauriciano Croata Cuba markan amparamp parlirinakataki Dangme Danés Digor Duala Ecuador markan amparamp parlirinakataki Efik Embunda Endebele Endonga Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Fiyiano Fon Francés Ga Galés Garífuna Georgiano Gitonga Griego Groenlandés Guaraní Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Hungaria markan amparamp parlirinakataki Húngaro Iban Ibanag Ibo Ilocano India markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kannada Kaonde Kayin sgaw Kazajo Kekchí Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Letón Lhukonzo Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mizo Mongol Moré México markan amparamp parlirinakataki Navajo Ndebele (Zimbabue) Nepalés Nias Niueano Noruego Nyaneka Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Polonia markan amparamp parlirinakataki Ponapés Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués Ronga Rumano Runyankore Rusia markan amparamp parlirinakataki Ruso Rutoro Samoano Sango Saramacano Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Uhobo Umbundú Urdu Uruund Uzbeko Vendal Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zapoteco (Istmo) Zapoteco (Lachiguiri) Zulú chin haka chin haka Chin haka Árabe Ñanya Ñemba\nAustralia markankir Vanessa sat warmejj akham siwa: “Jilïr jilajajj mä akatjamat jiwjjäna ukhajja, jan jiwañapatakejj janiw kamachirjamäkayätti. Walja phajjsinakas pasjjchïnjja, jupat amtasisajj llakisiskakiyätwa, ukajj mä cuchillompis chuymajar jununtkitaspa ukhamänwa. ‘Kunatsa jiwjje’ sasaw awisajj wal colerasiyäta. Jakaskäna ukhajj jan jupamp sinti chikachasitajatsa juchañchasirakiyätwa” sasa.\nMÄ MUNAT familiaraman jiwatapat inas llakita, jan kamachtʼirjama, sapaki, colerata, jumas juchanïkasma ukham amuyaschiyäta. ¿Jakañajj wakisiskakiti? sasin inas jisktʼaschiyäta.\nMaynin jiwatapat jachañajj walikïskiwa. Ukham lurasajja, qhawqsa jupar munasiyäta ukwa uñachtʼayaskayätajja. Ukhamajj ¿kunsa jan sint llakisiñatakejj lurasma?\n¿KUNANAKAS YAQHEPANAKAR YANAPTʼAWAYI?\n‘Janiw kunas llakinakaj apaqkitaspati’ sasas amuykstajja, aka ewjjtʼanakaw yanaptʼiristam.\nJaniw taqenejj mä igualaki llakisktanti, janirakiw mä pachpa tiempokis llakitäktanti. Ukampisa jachañajj chuymasan sum jikjjatasiñatakiw yanaptʼistaspa. Qalltan parlaniwayktan uka Vanessa warmejj akham siwa: “Jachakwa jachaskayäta ukajj jan sint llakisiñatakiw yanaptʼitäna” sasa. Sofía warmin kullakapajj mä akatjamatwa jiwjjäna, jupajj akham siwa: “Kunatï pasawaykitu ukjjat lupʼiñajj walpun chuym ustʼayitu, jenqʼechata (infectata) mä heridsa qollayasksna ukhamawa. Qollapkistu ukhajj wal usustu, ukampis heridasan jakañapatakiw ukajj yanaptʼistu” sasa.\nKUNJAMÄSKISA UK YAQHANAKAR YATIYAÑA\nAwisajj jan khitimp parlañ munañajj walikïskiwa. Ukampis maynin jiwatapat llakisiñajj mä jachʼa qʼepjamawa, janiw sapamak apkasmati. 17 marani Jared sat mä waynajj tatapan jiwatap qhepat akham sänwa: “Kuntï siskayäta ukajj inas jan qhanäkchïnti, ukampis kunjamäskayätsa uk mayninakamp parlañajj wal yanaptʼitäna” sasa. Qalltan parlaniwayktan uka Janice warmejj akham sarakiwa: “Kunjamäskayätsa uk mayninakar yatiyasajj chuymachtʼatayätwa, janiw sapak amuyasjjayätti” sasa.\nMä doctorajj akham siwa: “Maynejj jiwjje uka qhepat familiaranakampi amigonakampi yanaptʼayasirinakajj janiw llakimp sint aynachtʼapkiti” sasa. Kunansa amigonakamajj yanaptʼapjjeristam uk yatiyañamawa. Jupanakajj yanaptʼañ munasipkiristamwa, ukampis kunjamsa yanaptʼapjjeristam uk janiw yatipkaspati (Proverbios 17:17).\nDIOSAR JUKʼAMP JAKʼACHASIÑA\nTina warmejj akham siwa: “Esposojajj mä akatjamatwa canceramp jiwjjäna, jupar wal confiyayäta. Jiwatap qhepatjja, Diosaruw taqe kuns yatiyjjayäta. Sapa alwa sartasajj Diosaruw ukür aguantañatak yanaptʼa mayisirïta. Jupajj kunaymanitwa yanaptʼitäna...” sasa. Tarsha warmejj 22 maranïkäna ukhaw mamitapajj jiwjjäna, jupajj akham siwa: “Sapüru Biblia liyiñaw wal chuymachtʼitäna. Llakinakajat jan sint lupʼiñatakis yanaptʼarakitänwa” sasa.\nJIWATANAKAN JAKTANIÑAPAT LUPʼIÑA\nTina sat warmejj saskakiwa: “Qalltanjja, jiwatat jaktaniñ suytʼäwejj janiw chuymachkitänti. Esposojampïñwa munayäta, wawanakajas awkipampïñwa munapjjarakïna. Ukampis jichhajj pusi maranak pasatatjja, uka suytʼäwiw jan aynachtʼañatak yanaptʼitu. Jutïrin kunjamsa esposojampi mayamp jikisï uka toqet lupʼiñajj wal kusisiyitu, sumakirakiw jikjjatasta” sasa.\nInas uka ratpach chuymachtʼäwi jan jikjjatkchïtati, ukampis Vanessa warmin arunakapaw chuymachtʼiristam. Jupajj akham sänwa: “‘Janipuniw armkäti’ sasin inas amuysta, ukampis janiw ukhamäkiti” sasa.\nAk amtapunim: familiaramar janis armirjamäkchïtajja, jakañamajj wakisiskakiwa. Diosan yanaptʼapampejja, amigonakamampejj kusisitakïskasmawa, jakäwimas janiw inamayäkaniti. Niyaw Diosajj jiwatanakar jaktayjjani. Jupajja familiaranakamampi mayamp jikisisma, wiñayatak jan kunat llakisis jakasisma ukwa muni.\nAka textonakaw yanaptʼiristam\nJachatamsa llakisitamsa Diosajj uñjaskiwa\nSalmonak qellqer mä chachajj Diosar akham sänwa: “Jumaw jachatanakajj apthaptajja. ¿Janit ukanakast qellqataman qhanäkisti?” sasa (Salmo 56:8).\nDiosar llakinakam yatiyam\n“[Jehová * Dios] nayraqatapan llakinakajj arsusta, nayraqatapan llakejjat yatiyasta” (Salmo 142:2).\nMä suytʼäwiw utji\n“Cheqapar sarnaqer jaqenakasa jan cheqapar sarnaqer jaqenakas jaktanipjjaniwa” (Hechos 24:15).\nDiosajja, walja waranq waranqa jiwat jaqenakaruw jaktayani, Jupaw ukham arsuwayi, jaktayañjja wal munaraki * (Job 14:14, 15).\n^ Párrafo 24 Diosan sutipajj Jehová satawa sasaw Bibliajj qhanañchi.\n^ Párrafo 27 Uka toqet jukʼamp yatiñatakejja, ¿Kunsa Bibliajj yatichistu? sat libron 7 yatichäwip uñjjattʼäta, ukajj Jehová Diosan Testigonakapan luratawa. Internetan www.jw.org cheqanwa utjaraki.\n¿Munat familiar jiwipan jakañajj wakisiskakiti?\nJakañajj jan munañjamäjjepana\nOraqen jan waltʼäwinak utjipana\nChacha warmit maynejj yaqhamp engañjipana\nJan qollkañ usumpi uñjasisa\n¿Kunatsa jakañajj wakisiskaki?\nMayniw jumat llakisi\nText Aka archivonakanwa qellqatanak apaqasma YATIYAÑATAKI 2019 Núm. 2 | Jakañatak chʼamachasiskakim\nAudio Aka archivonakanwa grabacionanak apaqasma YATIYAÑATAKI 2019 Núm. 2 | Jakañatak chʼamachasiskakim\n2019 Núm. 2 | Jakañatak chʼamachasiskakim\nYATIYAÑATAKI 2019 Núm. 2 | Jakañatak chʼamachasiskakim\nLlakimp jan aynachtʼañatakejja ¿kunanak lurañas yanaptʼiristam?


Global Voices Podcast: 2012 Marax Kusisiñakïpan · Global Voices Aymarata\nJaqukipäw uñt'ayata/apkatata 9 Chinuqa phaxsi 2012 22:06 GMT\nAka blog ullart'apxañäni Malagasy, Español, srpski, Français, 日本語, English\nGlobal Voices Onlina-an mä marap uñtatax wali jach'awa. Emma Brewin, nayrar irptirisax yatiyäwinakar matañat arsu, ukat marpachan jupatakix sarnaqäwinakax qhanstäwayi.\nGlobal Voices tamanakax qilqt'irinakat, blogger-unakat ukat may may yatiyäw qilqt'irinakat utt'atapxiwa. Yaqhipanakaxa, sañäni Thiana Bondo, mä Global Voices qilqiri, ukat mä Bahia, Brazil-at jaqukipirix yatt'ayirtuqinakat jutiriwa. Solana Larsen jilïr qilqirisax Thiana-mpiw aruskipäna, khithiti Londres-an Brazil sapür yatiyirimpita, ukat Global Voices-atak qilqirimpit mayjt'äw katuñtakiw jikjatasi.\nJallu qallt phaxsin Cochabamba-n Rising Voices-ax blogger-unakatakiw kimsür jikthaptäw lurt'äna. Akax kunayman Bolivia blogger-unakar ch'amanchañatakïnwa. Ukat uñañcht'äwinakas yatint irnaqäwinakas ukat kunjamas wakicht'aña, ukatuqinakat utjäna. Jikthaptäwix Castellano arunänwa, ukat Conectándonos satarakïnwa.\nMaria Mercado-x mä yatiqirirak ukat yanapirirakiwa, khithiti patankir jilat kullakanakampiw irnaqi. Jupax tantachäwirux saränwa, ukat kuntï yatiqaniway ukat arxayistäna. Jumati askpach ist'añ munasmaxa, Rising Voices-an Georgia Poppellwell jilïr qilqirimpita, ukat Rising Voices Eduardo Avila-mpit, mä isch'ukiñaw taqpach jikthaptäwit utji..\nYaqhawqtataksnasa, ukat internet-ataks aruskipsn ukjam lup'isma, ukampins pachp sarnaqäwiniksnas ukjamaw amuyasi. Solana Larsen-ax jamuq apsuñapamp puchtukiwa. Wasitat jasak yaqhachaqst'añätapat Global Voices Ivan Sigel irpirimpix aruskipäna. Kunjamatï Ivan-ax qhanancht'iwa, internet-an wisiklitat sarnaqir tamax uñjkayawa.\nJichhax America-nkir yatt'ayir Cyrus Farivar-ax «Alemania-n jakaski, ukat yaqhip chaqan internet uñstayirirakiwa.» Jupax jiwasampiw internet apnaqañtuqit aruskipäna. Dinamarca-nxa, kawkhantï uruchasi ukjan Maria Grabowski Kjaer-ax markachirin arst'äwinakap yatiyäna. Maria-takix internet apnaqañax janiw mä yaqhachaqt'añatakikkänti, jan ukax mä jakawïnwa.


Isaías 3 - Holy Bible [Aymara Bible 1997] - (Isa 3)\n¡Jichhajj wal amuyasipjjam! Take ch'amani Tatitusti, Judá marcatsa Jerusalenatsa take cunanacapsa apakjjaniwa, mank'añsa, umsa k'al apakjjani.\nWali chachachasirirusa, guerran nuwasirirusa, juezarusa, profetarusa, yatirirusa, chuymani jakerusa,\ncapitanarusa, jach'a kamir jakerusa, amuyt'ayirirusa, layka yatiri jakerusa, ch'amacani jakerusa k'al chhaktayani,\njupanacjjarusti marca apnakerirusa wawanacaraqui utt'ayani, mä jisc'a wawanacaquiraquiw jupanacarojj apnakaraquini.\nJupanac taypinsti jan walt'añajj walipunïniwa, jupanaccamaraquiw nuwjasipjjani, amigonaccamas nuwjasjjapjjaquiniwa. Waynanacasti chuymani jakenacataquiw sayt'asipjjani, jisc'achatanacasti, jach'a jilïri jakenacataquiw sayt'asipjjani.\nUca laycu mä jilajj awquin utapan mayni jilaparojj sani: “Jumanjja ist'asiñataqui isimas utjasquiwa, jichhajj nanacan jilïrejjay tucum, uqhamaraqui aca t'unjat marcsa apnakaraquim” sasa.\nMaynisti ucjjarojj saraquiniwa: “Janiw nayajj uca jan walinacjja asquichquiristti, utajjansti janiraquiw mank'as, isis utjquituti, uca laycu jan marcan jilïripat utt'ayapjjestati” sasa.\nChekpachapuniw Jerusalenajj k'al aynacht'ani, Judá marcasti k'ala tucjataraquiw uñjasini, ucansti Tatitutaquiquiw arsupjje, uqhamarac lurapjjaraquisa, jach'a cancañapar, ñankhachasaraqui.\nJuparusti pachpa uñnakatapaw juchañchasqui. Juchanacapsti janiraquiw imt'asipquiti, Sodoma marcjamaraquiw takeniru yatiyapjje. ¡Ay jupanacataqui, jupanacpacharaquiw mutuyäwi waquichasisipqui!\nUcampis cusisiñaniw asqui jakejja, jupataquisti take cunas waliquïscaniwa. Asqui luratanacapatsti cusisiraquiniwa.\n¡Ay ñankha jaketaqui, take cunas jupataquejj janiw walt'caniti! Tatitu Diosasti luratanacapatjamwa churaraquini.\nMä jisc'a yokallaquiw marcajjar t'akhesiyirejja, warminacaquiraquiw marcajjarojj apnakani, nayan marcajja, irpirinacamajj c'arintapjjtamwa, pantat thaquinacanjamaracwa irptamjja.\nTatitusti jichhajj taripañataquejj waquichasiraquiwa, marcapar juchañchañataquisti janc'aquiraquiwa.\nTatitusti taripäwiruw jawsaraquini, ucatsti saraquiniwa chuymaninacaru, marcan jilïrinacaparusa: “Jumanacaw uva yapojj-jja k'al tucjapjjtajja, pobrenacatsa lunthatapjjaractawa, lunthatatanacamsti utanacamaruw imasipjjaractajja.\n¿Cuna munañampis marcajjaru t'akhesiyapjjtajja, pobrenacan ajanupsa taquisipjjtajja?” Uqham siw take ch'amani Tatitojja.\nTatitusti saraquiwa: “Sionanquir jach'a jach'a tucur warminacarusti, qhitinacatejj p'eksa alayar waytasa sarnakapqui, jisc'achañ chuymampi uñtasa, jisc'a jisc'ar chellktasa cunanacampi c'achachatäquitejj cayunacapas ucanac chhullokeyasa.\nJichhajj jupanacajj mutuyatäniwa p'eke k'ara sarnakañampi, jupanacasti jaken uñjcata k'alalsuyataraquïniwa.”\nUca urunjja, Tatitojj k'alwa uca k'achachasiñanacapjja chhaktayani, cayunacapan c'achachasitanacapa, diademanaca, lunetanaca,\npendientenaca, uqhamarac brazaletenaca, velonaca,\np'eke ch'okasiñanaca, cayunacapataqui jisc'a cadenanaca, cinturonanaca, jisc'a botellan perfumenaca, jisc'a diosanaca,\nanillonaca, nasar uscusiñ c'achachasiñanaca,\nsuma isinaca, mantonaca, chalanaca, bolsanaca,\nespejonaca, suma telanaca, ch'okasiñanaca, uqhamaraqui mantillanacsa, k'alwa chhaktayäjja.\nUca perfumenac lantisti utjaraquiniwa cunayman usunaca; cinturón lantisti utjaraquiniwa wisqhanaca, uca suma asquicht'ata p'eke lantisti utjaraquiniwa, p'eke k'ara sarnakañanaca, uca suma isinacap lantisti, utjaniwa chhanqha isinaca, uca suma ajanupan uñnakatap lantisti, parintat hierrompi chimpt'atäniwa.\nChachanacamasti guerran jiwarapjjani, guerran nuwasir jakenacasti pachpa guerran tucusipjjaraquini.\nMarcasti jachaniwa, lutt'asiraquiniwa, k'ala apanucutaraquïniwa.


Tata Evo Moralesamp tata Vladímir Putinampix chikt'at irnaqañatakiw laphinak rixt'awiyapxi\nEvo Morales, Bolivia irpirimp, Vladímir Putin, Rusia irpirimpi (Jamuqa: Anqa Markanakamp Aruskipir Kamanan uñt'ayata)\nEvo Morales, Bolivia irpirimp, Vladímir Putin, Rusia irpirimpix chikt’at irnaqañatakiw laphinak jichhürux rixt’awiyapxi, Boliviampir Awiya Yalampir jiltayañatakiw ukham amtawiyapxi.\nRusiampin Boliviampin chiqpach irnaqapxatap aka amtampix ch’amacht’asktan sasaw tata Putinax arsuwiyi. Markanakasan jiltañapatakiw amtawiyata, juk’ampiw qullqichañatak qullqix utjani, alakipasiñas uka pachpraki, ukham amtawiyapxtha sasaw sawiyi.\nGazprom Rusia qullqichañ utan yanapt’apampix nuclear jach’a utax niyaw tukuyatäxi sasaw qhanancht’awiyi. Lamar qutat 4.000 metro patanw uka utax utachatäski, nuclear lusa qhanaw utjani, ukampiw yänak lurañ utanakanx irnaqapxani ukhamarakiw qullañ utanakans yapuchäwinsa sasaw arsuwiyi.\nYapuchäñataki, Bolivian litiopamp jan q’añuchir tecnologíamp irnaqañataki, Santa Cruz lata jamach’inak puriñawja jach’aptayañataki, pä lamar qutar purir siqitit thakhi lurañataki, phayasiñ samanamp jaqi q’ipir k’añaskunak apnaqañataki, yapuchañ wanunak utjañapataki, yatichäw ch’amachañatakiw yanapkipt’asiñ amtawiyata sasins qhanancht’awiyarakiwa.\nAkham amtanakampix markasan qullqichäwipax juk’amp jiltaskakiniwa sasaw tata Moralesax arsuwiyi.\n“Akham amtatax alakipasiñatak juk’amp qullqi utjañapatak alakipasiñatakiw yanapt’istu (…) Awiya Yalatakix Rusiamp irnaqañax wakiskiriwa, juk’ampis yaqhanakat arxatasiñataki” sasaw Jilïr Irpirix sawiyi.\nTata Putinax kunayman markan kamachinak yäqasiñapatakiw irnaqi, ukatw jupar yäqtha; yaqha markanakax jupanakan amtapak phuqhayañ munapxi, mun jan mun kuns lurayañ munapxistu, palla pallanakamp mantañ yatipxi ukax janiw askïkiti sasaw yamakis sawiyi.\n“Juk’a markanakan irpirinakapakiw yaqhanakamp yäqayasiñatak sartasipxtha, jan markanakan apnaqayasipxañapataki, markanakasar yäqayañataki. Jank’ak kunayman markan markapjam uraqin utt’ayasxsna, uraqpachan markachirjam uñt’atäsxna ukaw munata” sawiyiwa./RAR


Global Voices Aymarata » Bolivia: Jisk’a imill yuqall wawanakax mä tamwa utt’ayasipxi · Global Voices Aymarata » Print\nJaqukipäw uñt'ayata/apkatata 28 Sata qallta phaxsi 2011 10:54 GMT 1\t · Qillqiri Magdalena Noga (es) ukan jaqukipiri\tElizabeth Rivera, Victoria Tinta Quispe\nCategoria-naka: Latin America, Bolivia, Citizen Media, Human Rights, Juventud, Trabajo\nBolivia markana, sindicatunakax markachirinakamp chikancht’atawa, yaqha qutux wawanakawa  sintikalisasipxatayna.\nBolivia ukan mä irnaqir wawanakan sarawipatwa Jean-Friedman Rudovsky ukax aka Modificadoras de Terreno: Historias de Mujeres Cambiando Mundos Invisibles  sutinchatanw [en]. Rudovsky qilqt’i:\nMauricio Aira Bolivia Primera Plana  blog tuqinxa siwa, wawanakan irnaqawipax janiw boliviano jaqitak llakikiti sasina, ukatx uñt’ayiwa:\nHispanically Speaking News  [en] ukax nayrurukiw uñt’ayi:\nJilpach wawanakax irnaqawimp phuqhasaw yatiñ utar sarapxi. Yaqhipanakasti, jurnalpachaw irnaqapxi. Sintikatunak utt’ayasipxiwa, irpirin ukhamarak jaqinakan askinjam uñjatañataki. Marion Gibney qilqt’iwa  [en]:\nWawankan irnaqawipax janiw satawa, irpiriru, ukahmarak yaqha tamanakar irnqair wawanakar uñjapan sas mayiñax ch’amawa. Noemí Gutiérrez, CONNATSOP ukan p’iqincht’iriwa, CONsejo de los Niños Asociados Trabajadores Organizados de Potosi ukatxsiwa :\nBlog Participación Infantil satak  [en] ukax yaqhip jan walt’awinak UNATSBO («Unión de Niños, Niñas, y Adolescentes Trabajadores de Bolivia») satak ukanakat uñacht’ayi:\nURL to article: https://aym.globalvoices.org/2011/09/2794\n Participación Infantil satak: http://childrensparticipation.blogspot.com/2011/03/children-demand-respect-for-their.html


Bible in one year - Aymara Bible 1997 - March 12\n1. Cunapachatejj Néguev chekan jaquiri, Arad marcanquir cananeo reyejj israelitanacan Atarim thaquinjam jutascatapatjja ist'än ucqhajj, israelitanacampi nuwasiriw mistunïna, ucatsti yakhepanacarojj prisioneronacwa catuntanipjjäna.\n2. Ucatsti israelitanacajj Tatituruw arunacapampi arsupjjäna: “Jumatejj aca marcar atipjañ yanapapjjetät ucqhajj nanacajj k'alwa uca marcanac tucjapjjä” sasa.\n3. Tatitusti ist'änwa cuntejj israelitanacajj mayipcatayna ucarojja, ucatsti yanapt'änwa atipjañataquejja. Israelitanacajj takwa cananeonacarojj t'unjapjjäna, uca quipcaraqui marcanacapsa, ucatwa uca chekarojj Horma sas sutichapjjäna.\n4. Israelitanacajj Hor sat kollut mistuwayasajj, Mar Rojo thaquinjamwa sarapjjäna, muytapjjaraquïnwa jan Edom orakenjam pasañataqui. Jakenacasti karjataw thaquinjja jicjjatasipjjäna.\n5. Ucatsti Dios contra, uqhamarac Moisés contraw parlañ kalltapjjäna aqham sasa: —¿Cunatsa jumanacajj Egiptot irpsunipjjesta? ¿Wasaran jiwarañataquiti irpsunipjjesta? Janiw umasa, mank'as utjapquituti. Nanacasti aca mank'ampejj amjayasjjapjjaractwa —sasa.\n6. Ucat Tatitojj jiwayir catarinacwa apayanïna, ucanacasti jupanacarojj achjaränwa; walja israelitanacaw jiwararaquïna.\n7. Ucatwa jakenacajj Moisesan ucaru sarapjjäna, aqham sasa: —Jucha lurapjjta Dios contra, uqhamarac juma contra parlasajja. Tatituruy mayim aca catarinac apakjjañapataqui —sasa. Ucatwa Moisesajj Tatitur mayïna israelitanacar perdonañapataqui.\n8. Tatitusti sänwa: —Mä catari lurasim, ucatsti mä lawar warccatam. Cunapachatejj cawquïrisa catarin achjatäni ucqhajj uñtpan uca warccatata catariru, ucatsti janiw jiwcaniti.\n9. Moisesasti mä catari broncet lurassina, mä lawaruw warccatäna. Cunapachatejj cawquïrisa catarin achjatäna, ucasti broncet lurat catariruw uñtäna ucatsti janiw jiwcänti.\n10. Israelitanacajj sarasipcaquïnwa thaquinjamjja, ucatsti Obot sat chekaruw sayt'apjjäna.\n11. Obot chekatjja sarasipcaquïnwa, ucatsti Ije-abarim sat wasararuw sayt'apjjaraquïna, Moab oraketa inti jalsu tokeru.\n12. Uca chekat sartawayasinjja, Zered sat uma jalsuruw sayt'apjjäna.\n13. Uca chekat sartawayasinjja Arnón sat jawir qhurcataruw sayt'apjjäna. Aca jawirasti wasarana jicjjatasiraqui, amorreonacan orakepatwa mistuniraqui, ucsti Moab orakempi, amorreonacan orakepampwa jaljaraqui.\n14. Ucatwa Tatitun Nuwasiña Libropanjja saraqui: “Vaheb sat chekanjam pasapjjta, Sufá sat, uma jalsunacanjama, uqhamarac Arnón jawiranjama.\n15. Uqhamaraqui uma jalsunacan thiyanacapanjama Ar sat chekar puriñcama, cawquïritejj Moab oraken korpanacapcam purqui ucacama” sasa.\n16. Arnón jawiratsti Beer sat chekaruw puripjjäna. Uca chekanwa phujojj jicjjatasi, cawqhantejj Tatitojj Moisesaru aqham siscatayna: “Marcaru tantachthapim ucatsti nayaw uma churä” sasa.\n17. Ucapachaw israelitanacajj aca k'ochu k'ochupjjäna: “¡Uma, jalsumay phojutjja! ¡Phujurusti k'ochupjjam!\n18. ¡Jilïrinacas varanacapampiw p'iyapjje, marcan yäkat jilïrinacasa, thujrunacapampiw jist'arapjjaraqui!” sasa. Wasaratjja israelitanacajj sarasipcaquïnwa Matana chekaru puriñcama.\n19. Matana chekatjja, Nahaliel chekaruw puripjjäna, Nahaliel chekatsti Bamut chekaruw puripjjäna,\n20. Bamot chekatsti, Moab chekan vallejj utjqui ucaruw puripjjäna, Pisga sat kollu tokenjama, cawqhantejj wasarajj uñstqui ucqhana.\n21. Israelitanacajj jakenacwa qhitapjjäna amorreonacan Sehón sat reyiparu aqham sañapataqui:\n22. “Nanacasti orakemanjam pasañ munapjjta. Janiw yapunacamjja taquipcäti, ni uva yapunacamsa, ni umsa umapcaraquïti phujunacamatjja. Thaquinjam sarasaquiw orakemjja pasapjjä” sasa.\n23. Ucampisa Sehón reyejj janiw israelitanacarojj orakepanjam pasayañ muncänti, ucatsipansa takpach jakenacap tantacht'asajj wasararuw mistunipjjäna israelitanac contra, ucatsti Jahaza chekar purisajja jupanacarojj nuwantapjjänwa.\n24. Ucampisa israelitanacajj sayt'asipjjänwa, jupanacarusti atipjapjjaraquïnwa, ucatsti orakenacapwa catuntasipjjäna, Arnón jawirata Jaboc sat jawircama, uqhamarac amonitanacampi korpasqui uca chekcama, cawquïritejj wali suma sayt'ayatäna.\n25. Uqhamaw israelitanacajj take amorreonacan marcanacap catuntasipjjäna, uqhamarac Hesbón marca takpach marcanacapampi, ucatsti ucaruw jacañataqui kheparapjjäna.\n26. Hesbón marcasti Sehón sat amorreo reyin jacäwipänwa. Sehón reyejj Moab oraken nayrïri reyipampejj guerrancataynawa; takpach orakepwa aparatayna Arnón sat jawircama.\n27. Ucatwa kellkeri jakenacajj sapjjäna: “Hesbón marcar jutapjjam, Sehón reyin marcaparu. ¡Mayampi sayt'ayapjjam, ch'amani sayt'ayapjjaraquim!\n28. Hesbonatpacha, Sehón reyin marcapata, ninajj naqhantañataqui lawrsunïna, Ar sat Moab orakeruw t'unjaraquïna, uqhamarac Arnonan kollunacapsa.\n29. ¡Moab, jumajj jachcañätawa, aynacht'atätaw, Quemós diosan marcapa! Juparaquiw jakenacamsa jaltayaraqui, warminacamsa Sehón reyin amparapar catuyaraqui.\n30. Hesbon marcan ch'amapajj t'unjatawa; Dibonat Nofacamasti lakaycamaquiwa, ucatsti ninajj Medeba chekacamaw purïna.”\n31. Uqhamwa israelitanacajj amorreonacan orakenacap catuntasipjjäna.\n32. Uca pachparaquiw Moisesajj mä kawkha jakenacar qhitäna Jazer marca uñakeri, ucatsti israelitanacajj yakha marcanacampwa catuntapjjäna, uqhamarac uca marcanacan jaquir amorreonacarus jakonucupjjänwa,\n33. ucatsti cuttanipjjänwa Basán thaquinjama, ucampisa Og sat Basán marcan reyipajj take ejercitopampiw mistunïna Edrei sat chekaru jupanacampi nuwasiñataqui.\n34. Ucatsti Tatitojj Moisesarojj sänwa: “Jan ajjsaramti, nayaw amparamar catuysma, take ejercitopa, uqhamarac orakepsa, cunjämtejj Sehón reyirojj lurctajja uqhamwa luräta, cawquïri amorreo reyitejj Hesbón marcana jaccäna ucaru” sasa.\n35. Uqhamaw israelitanacajj Og reyiru, wawanacaparu, take ejercitopar jiwarayapjjäna, janiw maynirus antutapcänti, takpach orakenacapwa catuntasipjjäna.\n1. Israelitanacajj thaquinjamjja sarasipcaquïnwa, ucatsti Moab pamparuw purintapjjäna, Jordán jawirat inti jalsu tokeru, Jericó marca uñcatasiru.\n2. Balac sat Zipor chachan wawapajj yatïnwa cunjämtejj israelitanacajj amorreonacar lurcatayna ucanacjja.\n3. Uqhamaraquiw Moab oraken jakenacajj wal ajjsarapjjäna, israelitanacar waljanïpjjatap uñjasajja.\n4. Ucatwa Moab oraken jakenacajj Madián oraken jilïrinacaparojj aqham sapjjäna: “Takpach aca jakenacaw orakesarojj tucjani, cunjämas mä vacajj orakenquir pasto tucuntejj uqhama” sasa. Ucapachasti Balac chachajj Moab marcan reyipänwa.\n5. Ucat Balaam sat Beor chachan yokaparuw jawsayäna, jupasti Petor chekanwa jicjjatasïna, Eufrates sat jawir jac'ana, Amav sat orakena. Balac reyejj qhitänwa jakenacarojj aqham Balaamar sañapataqui: “Egiptotwa mä marcajj juti, take orakenaca ch'ekentaraqui, jichhajj nayan nayrakatajjaruw utjantasipjje.\n6. Jutamay jichhpacha aca marcar ñankhachañataqui naya laycu. Jupanacasti nanacatsa juc'ampi ch'amaniwa. Inas uqhamat nayajj jupanacar atipjirista, uqhamarac aca orakenacatsa alisnucurista. Nayasti yattwa juman bendicionamasa, ñankhachañamasa phokhasirïtapapuni” sasa.\n7. Moab oraketa, Madián oraketjja, jilïrinacajj kollke apt'ataw sarapjjäna ñankhachäwit pagañataqui, cunapachatejj Balaam jac'aru puripjjäna ucqhajj Balac reyin ewjja arunacapwa churapjjäna.\n8. Balaamajj jupanacarojj sänwa: —Jichha arumajj acar kheparapjjam, ucatwa nayajj sapjjäma cuntejj Diosajj luram sisquitani ucjja. Moab oraket jutir jilïrinacajj jupampiw kheparapjjäna.\n9. Ucampis Diosajj Balaamaruw uñstäna; aqham sasaw jisct'äna: —¿Qhitinacasa jumampi chicäqui uca jakenacajja? —sasa.\n10. Balaamasti Diosarojj sänwa: —Balac sat Zipor chachan yokapa, cawquïritejj Moab marcan reyipäqui ucaw qhitanitu aqham nayar sañataqui:\n11. ‘Mä marcaw Egiptot mistuni, ucasti takpach orakeruw ch'ekenti, Balac reyisti nayan ñankhachañajwa muni, uqhamatcha atipjaspa, orakepatsa jakonucuraquispa’ sasa.\n12. Ucatsti Diosajj Balaamarojj sänwa: —Jan jupanacampi chica saramti ni ñankhachamsa uca marcarojja, uca marcarusti nayaw bendista —sasa.\n13. Balaamasti khepärmanthejj alwat sartasinjja, aqham sasaw Balac reyin qhitanacaparojj säna: —Cuttjjapjjam orakemaru. Tatituw jan jumanacampi sarañajj munquiti —sasa.\n14. Moab oraket jutir jilïrinacajj cuttjjapjjänwa cawqhantejj Balac reyejj jicjjatascän ucqharu, ucatsti aqham sapjjänwa: —Balaamasti janiw nanacampi chica jutañ munquiti —sasa.\n15. Ucampis Balac reyejj mayampwa jilïrinac qhitäna, jichhasti waljaniw sarapjjäna, uqhamarac juc'ampi jach'a munañaninacäqui ucanacaw sarapjjaraquïnjja.\n16. Jupanacasti Balaam thiyaru purisinjja aqham sapjjänwa: —Balac sat Zipor chachan yokapajj jumarusti aqham sistamwa: “Achict'assmawa, janiquiy ‘janiw’ sistati nayan ucar jutañjja.\n17. Nayaw wali jach'añchäwinac churäma, take cuntejj mayquitäta ucsa nayajj phokhäwa, ucampisa jutaquimay aca marcar ñankhacharejja” —sasa.\n18. Ucampis Balaamajj jupanacarojj sänwa: —Balac reyejj palaciopsa, kollkepsa, koripsa phokhantatäqui uc churquitaspa ucqhas janiw ni acch'sa nayajj Tatitu Diosajjan arsutap contrajj lurquiristti.\n19. Ucat sipansa jichha arumajj acar kheparapjjam, ucatwa yatjjatä cunsa Tatitu Diosajjajj luram sitani ucjja —sasa.\n20. Uca arumajj Diosaw Balaamarojj uñstäna; aqham saraquïnwa: —Uca jakenacatejj jumaru jawsañatac jutapjjchi ucapachajj, sartasimay jupanacampi chica sararaquim, ucampis cuntejj nayajj siscäma ucac luraraquïta —sasa.\n21. Balaamasti khepärmanthi alwajj kachu asnopar lat'jjatasinwa Moabita jilïrinacampi chica saräna,\n22. Balaamajj kachu asnopar lat'jjatataw saräna, ucatsti pani uywatanacapaw jupampi chica sararaquïna. Ucampisa Diosajj wal jupataquejj colerasïna, uqham saratapata, ucatsti Diosan angelapaw jan pasayañataqui thaquiru sayantasïna.\n23. Cunapachatejj asnojj Tatitun angelapa uñjcäna chica thaquir sayantata, mä espada ayt'asita, ucqhajj asnojj maysaruw thaquitjja saranucüna, yakha tokenjam sarasa, ucampis Balaamajj wal asnorojj jawk'jäna thaquiru cuttayaniñataquejja.\n24. Ucjjarusti Diosan angelapajj mä c'ullc'u chekaruw sayt'asïna, cawqhantejj thaquejj uva yapunacanjam pasäna ucqharu, ucasti kalampi purapat perkantataraquïnwa.\n25. Cunapachatejj asnojj Tatitun angelaparu uñjäna ucqhajj maysa perka tokeruw liwcattäna, Balaaman cayupa usuchjasa. Ucatsti Balaamajj mayampiw asnorojj jawk'jäna.\n26. Ucampisa Tatitun angelapajj jupanacat nayrt'asinjja, mä c'ullc'u chekaruw sayt'asïna, ucqhatjja janiraquiw cawcsarusa saranucuñjamäcänti.\n27. Cunapachatejj asnojj Tatitun angelaparu uñjcän ucqhajj orakeruw liwitattäna; ucat Balaamajj wal colerasïna, asnorojj mä lawampiw jawk'jäna.\n28. Ucapachaw Tatitu Diosajj kachu asnorojj parlayäna, asnosti Balaamarojj sänwa: —¿Cunsa nayajj camachsma? Acampejj quimsa cutiw nayarojj jawk'jista —sasa.\n29. —Jumajj nayatwa phiscasisquistajja. Mä cuchillotejj amparajjan utjitaspa ucqhajj anchhitpachaw jiwayirisma —sasaw Balaamajj saraquïna.\n30. Ucampis asnojj sänwa: —Take jacäwimanwa nayajj qhumnaksmajja, ucsti sum yattajja, janiw nayajj uqham lurirïcti jumampejja —sasa. —Ucasti chekaw —sasaw Balaamajj saraquïna.\n31. Ucatsti Tatitojj angelaparuw Balaamampi uñjayäna chica thaquin sayasquiri mä espada ayt'asita. Ucapachasti Balaamajj oraker puriñcamaw p'ekep alt'asïna.\n32. Ucampisa Tatitu Diosan angelapajj juparojj sänwa: —¿Cunatsa jumajj quimsa cuti kachu asnomarojj jawk'jta? Nayaw jutta jumar thaqui jist'antiri, saräwimajj nayataquejj jan walïtap laycu.\n33. Asnosti nayarojj uñjituwa, ucatwa quimsa cuti thaquitjja saranucojja. Janitejj uqham maysaru saranuccasapäna ucqhajj, nayasti niyaw jumarojj jiwayiriscasamäna, ucampisa asnorojj janiw jiwayquiriscäyätti.\n34. Balaamasti Tatitun angelaparojj sänwa: —Nayasti juch lurta, janiw yattcäyätti juman uca chekan thaqui jist'antascatama. Jumataquitejj jan walïcchi nayan saratajjajja, ucqhajj utajjaruw cuttjjä —sasa.\n35. Ucampisa Tatitun angelapajj sänwa: —Sarascaquim uca jakenacampi chica, ucampis cuntejj nayajj siscäma ucac parlaraquïta —sasa. Balaamasti Balac reyin qhitanit jilïrinacamp chicaw saräna.\n36. Cunapachatejj Balac reyejj Balaaman jutascatapa yatïna ucqhasti catokeriw mistuwayäna, Moab oraken mä marcaparu, Arnón sat jawir thiyana, marcas korpasqui uca chekaru.\n37. Balac reyejj Balaamarojj sänwa: —Nayasti walja cutiw jutañamatac maysma, ¿cunatsa jan jutañ munta, jan ucajj janis pagquirisma uqhamcha amuyta? —sasa.\n38. Ucapachasti Balaamajj sänwa: —Nayasti juma jac'ancasctwa, niyaw jumar uñjir jutta. Ucampisa nayajj janiw ch'amanïcti naya pachpa parlañataqui, cuntejj Diosajj sisquitani ucac parlaraquëjja —sasa.\n39. Ucatsti Balaamajj Balac reyimpi chicaw sarjjäna Quiriat-huzot tokeru,\n40. cawqhantejj Balac reyejj vacanaca, ovejanaca jiwarayäna, ucatsti Balaamaruw apayäna, uqhamarac cawquïri jilïrinacatejj jupamp chica jutapcäna ucanacarusa.\n41. Khepärmanthi alwajj Balac reyejj Balaamar irptasinjja Bamot-Baal sat kolluruw irpcatäna, uca chekatsti uñjänwa israelitanacan campamento thiyanacapa.\n10. Tatitojj ñankha lurir marcanacan amtatanacap t'unji, Tatitur jan iyawsir jakenacan amtatanacap aynacht'ayaraqui.\n11. Tatitun amtäwinacapasti wiñayataquiwa, amtatanacapajj take pachanacan sayt'i.\n12. Tatitut Diosanïqui uca marcajj cusisiñaniwa, jupatac ajllitäqui uca marcajj cusisiñaniwa.\n13. Tatitojj alajjpachatpach uñtani, take jakenacaruw uñjaraqui;\n14. acapachan takpach jaquir jakenacarojj utjäwipatpach uñch'uquisinqui,\n15. jupaw takenir amuy churi, juparaquiw take luräwinacap uñch'uquisqui.\n16. Janiw cawquïr reyis jach'a nuwasir tamanïtap laycu atipquiti, janiraquiw nuwasir jakes wali ch'amanïtap laycu khespquiti,\n17. janiw caballonacapajj atipañatac cunäquisa, janiraquiw walja tamanïtap laycus khespiyasquiti.\n25. Qhititï churañ yatqui ucaw juc'amp catoke; churiristi churatapatjamwa catokaraquini.\n26. Qhititejj trigonac catuntasin imantqui ucajja, jaken uñisitawa, ucampis qhititï masipar aljqui ucajja, suma jaket uñt'atawa.\n28. Ucjjarusti ley yatichiri mä jakew Jesusar jac'achasiraquïna. Jupasti isch'uquitaynawa Jesusan saduceonacampi parlatapjja. Take uca jisct'anacar sum arusjjatatap yatisinsti, juparojj jisct'araquïnwa: —Camachinacatjja ¿cawquïris jach'a camachejja? —sasa.\n29. Jesusasti juparojj sänwa: —Take camachinacat jach'äqui ucajj aqhamawa: ‘Ist'am Israel, jiwasan Dios Tatitusajj jupa sapaquiw Diosajja.\n30. Dios Tatitumaruw munäta take chuymamampi, take almamampi, take amuyumampi, take ch'amamampiraqui’. Ucaw jach'a camachejja.\n31. Ucjjarüqui uca camachisti ucar uñtataraquiwa, ucasti aqhamawa: ‘Jake masimaruw munäta, jumar munasctas uqhama’. Ucanacat sipanjja janiw cawquïr camachis juc'amp jach'äquiti —sasa.\n32. Kellkatanac yatichiristi Jesusarojj sänwa: —Walic sasctajj, yatichiri, arsutamajj chekawa. Mä sapa Diosaquiw utji, janiraquiw yakhajj utjquiti.\n33. Jupar take chuymamp munañasti, uqhamarac take amuyumpi, take almampi, take ch'amampi, ucatsti jake masisar jiwas quipcarjam munañajja, juc'amp asquiwa take sacrificionacatjja, cunatejj altaran loktatäqui take ucanacat sipansa.\n34. Jesusasti uca jaken sum arsutap ist'asinjja sänwa: —Diosan reinopatjja janiw jayancctati —sasa. Ucatsti jakenacajj janiw qhitis juc'amp jisct'añ muncjjänti.\n35. Jesusasti templon yatichcasinjja, sänwa: “¿Cunjämaraqui ley yatichirinacasti sapjjesti ‘Cristojj Davidan wawapaw’ sasasti?\n36. David quipcaraquiwa, Kollan Ajayun khant'atäsinjja sï: “Tatitojj Tatitojjarojj siwa: ‘Cupëjjajjar kont'asim, Uñisirinacamaru jumampi tacjjatayañajjcama’ sasa.\n37. ¿Cunjämarac Cristosti Davidan wawapäspasti, jupa quicpa Cristorojj ‘Tatitu’ sischi ucajja?” Walja jakenacaraquiw Jesusarojj isch'uquipjjäna, wali cusisiñampi.\n38. Jesusajj jakenacar yatichcasinjja sänwa: “Amuyasipjjam ley yatichirinacata. Jupanacajj jach'a isinacan isintataw sarnakapjje, callenacansa take ajjsart'añampiw aruntayasiñ munapjjaraqui.\n39. Sinagoganacansti suma konuñanac thakapjje. Mank'äwinacansti uqhamaraquiw suma konuñanac munapjjaraqui.\n40. Ijma warminacan utanacap apakapjje. Uc lurasinsti jach'a oracionanac lurapjje, uca jan wali luratanacap imt'añataqui. Ucanacasti taket sipana juc'amp jach'a mutuyäwwa catokapjjani” sasa.\n41. Mä urojj Jesusajj templon konuscäna, ofrenda uchañäquis uca jac'ana. Uqham kont'atäscasinsti jakenacaruw uñch'uquiscäna, ofrendanacap uchasipquiri. Kamirinacasti waljaniraquiw walja kollke uchapjjaraquïna.\n42. Uqhamaruw mä pobre ijma warmejj purini, jupasti ofrenda ucharaquïnwa. Ucasti pä jisc'a cobre kollkequïnwa, juc'a valoraniquiraqui.\n43. Ucatsti Jesusajj discipulonacapar jawsasinjja sänwa: —Khanacwa sapjjsma, aca pobre ijma warmiw take uchirinacat sipansa jil churi.\n44. Mayninacajj jilt'äquis ucatac churapjje. Aca warmisti pobrëcasinwa kawkhatï jacañapatac utjqui ucjpach churi.


Deuteronomio 6 - Holy Bible [Aymara Bible 1997] - (Deu 6)\n“Aca camachinaca, leyinaca, arsutanacapwa Tatitu Diosajj nayaru churitu jumanacar yatichañataqui, cawquïri orakenactï churapcätam ucan phokhapjjañanacamataqui.\nUqhamatwa jumanacan Tatitu Diosamarojj jach'añchapjjäta, phokhapjjaraquïta camachi arunacapa, leyinacapa churapcsma ucanacaru take jacäwinacamana; uqhamaraqui wawanacaman wawanacapasa, uqhamatwa walja maranaca jacapjjaraquïta.\nUca laycu ist'apjjam israelit jakenaca, ch'amañchasipjjaraquim uca arunac phokhañataqui. Uqhamatwa cusisita sarnakapjjäta, ucatsti mä jach'a marcaw uca oraken tucupjjaraquïta, cawqhantï leches misq'is umjam jalasqui, cunjämatï awquinacaman Diosapajj arupampi arsuwaycän uqhama.\n“Juman chuymamaruy catokam cawquïri camachi arunactï jichhüruna churcsma ucanacjja.\nUcatsti wawanacamaruw yaticharaquïta; utamanccasina, thaquinjam sarcasina, uqhamaraquiw parlaraquïta iquintañataqui, sartañataquisa.\nUqhamaraquiwa uca camachi arunacjja amparamaru ñach'antata aparaquïta, paramansti mä chimpur uñtata.\nUqhamaraquiw kellkantäta uta puncuman postenacarusa, uqhamarac quipca uta puncumarusa.\n“Jumanacan Tatitu Diosamasti cawquïri oraktï Abraham, Isaac, Jacob awquinacamaru churä siscatayna ucaruw puriyapjjätam. Uca orakesti wali jach'a, uqhamarac suma marcanacaniwa. Uca marcanacasti janiw jumanacan luratäcaraquiti.\nUtanacas suma yänacan phokhantata, ucanacasti janiw jumanacan phokhantatäquiti, uqhamaraqui uma phuch'unacani, uca phuch'unacasti janiw jumanacan allitäquiti; uva uqhamaraqui olivo yapunacani, uca yapunacasti janiw jumanacan yapuchatäquiti; ucatsti take ucanacatwa jumanacajj mank'apjjäta sist'asiñcama.\nTake ucanac pasjjani ucqhajj janipun jumanacajj Tatitu Diosat armasipjjamti, qhititï Egipto marcat irpsunipjjtam, cawqhantï esclavot sarnakascayäta ucata.\nJach'añchapjjam jumanacan Tatitu Diosamaru, jupa saparuquiraqui yupaychapjjam, ucatsti cunapachatï juramento lurapjjät ucqhajj Tatitu Diosan sutip aytasisina lurapjjaraquim.\nJaniraqui yakha marcanacan diosanacaparus yupaychapjjamti.\nJumanacampïqui uca Tatitu Diosasti janiw munquiti yakhampïpjjañama, ucatsti jumanac tokwa colerasispa, take jumanacaru t'unjañataqui.\n“Janiraqui jumanacan Tatitu Diosamarojj yant'apjjamti, cunjämtï Masah sat chekan lurapjjta uqhama.\nTake chuymampiraqui phokhapjjam Tatitu Diosaman camachi arunacapjja, uqhamaraqui take ewjjanacapsa, leyinacapsa churapctam ucanaca.\nUcatsti lurapjjaraquim cunatï chekäqui, sumäcaraqui Diosan nayrakatapana ucanaca, uqhamat suma sarapjjañamataqui cawquïri oraktï Diosajj arupampi arscäna awquinacamar churañataqui ucaru mantapjjañamataqui.\nUqhamat Tatitu Diosajj take uñisirinacamaru jumanac nayräjjat ananucuñapataqui, cunjämtï arupampi arscäna uqhama.\n“Cunapachatï wawanacamajj mä uru jisct'apjjätam: ‘¿Cun sañsa muni uca camachi arunaca, leyinaca, arsutanaca, cawquïrtï Tatitu Diosasajj churawayquistu ucanacajja?’ sasa.\nJumanacasti jupanacarojj sapjjätawa: ‘Jiwasasti faraón reyin esclavopäyätanwa, Egipto marcanjja, ucatsti Diosaw irpsunipjjestu wali ch'amapampi.\nJiwasasti uñjtanwa Diosan jach'a uñacht'äwinacapa, jach'a milagronacapsa, Egipto marcan luratapa faraón contra, uqhamaraqui take utapanquiri jakenac contra.\nUcatsti jiwasarojj irpsunipjjestuwa uca chekatjja, cawquïri oraktï arupampi arsusina awquinacasaru churä siscatayna ucaru, ucatwa jiwasaru aca orak churistu.\nUcatsti Tatitu Diosajj take uca camachi arunaca phokhañwa jaytistu, ajjsartañ chuymampi, uqhamata take uruna suma sarañasataqui, cunjämatï jichhürcam sarnakasctan uqhama.\nUqhamwa jiwasajj uca camachi arunacapa take chuymampi Dios nayrakatana cunjämtï ewjjawayquistu uqhamana phokhasajj walic lurasctanjja’ sasa.


Ezequiel 48 - Holy Bible [Aymara Bible 1997] - (Eze 48)\n48:1 48:2 48:3 48:4 48:5 48:6 48:7 48:8 48:9 48:10 48:11 48:12 48:13 48:14 48:15 48:16 48:17 48:18 48:19 48:20 48:21 48:22 48:23 48:24 48:25 48:26 48:27 48:28 48:29 48:30 48:31 48:32 48:33 48:34 48:35\n[1-7] “Acawa tribunacan listapajja: Amsta tokenquir korpat kalltanisina, cawquïritejj Mediterráneo sat jach'a kotat kalltanqui, ucatsti Hetlón sisqui uca cheka pasawayqui, Hamat uqhamaraqui Hazar-enán sisqui uca cheka pasasa; Damasco uqhamaraqui Hamat sisqui uca marcanacan aynacha tokepa, ucatsti sapa tribuwa catokaraquini mä jisc'a orake inti jalsu toketa korpajj utjquisa, ucata inti jalanta korpacama, aqhamarjama: Dan Aser Neftalí Manasés Efraín Rubén Judá\n“Ucjjarusti cawquïri oraktejj imapcäta ucaw jutaraquini, inti jalanta toketjja inti jalsu tokecamaw puriraqui. Uca orakesti anchorusa uqhamaraqui largurusa pä tupu chicataniraquïniwa. Cunjämatejj yakha orakenacajj inti jalsu toketa inti jalanta tokecama tupt'asquejja uqhama. Uca taypincaraquiniwa templojja.\n“Uca oraketa, Tatitur catuyatasti largorojja pä tupu chicataniraquïniwa, anchorusti pä tupuraqui.\nUca orake taypinsti mä yakha orakew utjaraquini ucasti sacerdotenacataqui yakhachataraquïniwa; uca orakesti amstatsa aynach toketsa pä tupu chicataniraquïniwa. Inti jalanta, inti jalsu toketsa mä tupuraquïniwa. Uca taypincaraquiniwa Tatitun templopajja.\nUca orakesti, cawquïri sacerdotenacatejj Tatitur catuyatäpqui ucanacataquïniwa, cawquïrinacatejj Sadoc chachan wawanacapäqui ucanacataqui, jupanacajj nayaru take chuymampi sirvipjjatap laycu, uqhamaraqui jan yakha israelitanacamp chica, nayar apanucusa yakha thaquinacanjam sarapjjatap laycu, cunjämtejj levitanacajj israelitanacampi chica sarapjjänjja uqhama.\nUcatpï jichhajj sacerdotenacajj levitanacampi chica mä yakha orakenacanïpjjaraquinejja, cawquïri oraketejj Tatitutaqui sat yakhachatäqui uca taypinjja, uca orakesti sinti kollanapunïniwa.\nLevitanacasti, sacerdotenacampi chica orakenacanïpjjaraquiniwa, uca orakesti largorojja pä tupu chicataniraquïniwa, anchorusti mä tupuraqui. Cawquïritejj Tatituru loktatäqui ucasti largorojja pä tupu chicataniraquïniwa, anchorusti pä tupuniraqui.\nUcatsti aca marcataquejj take chekat sipansa juc'ampi sumaraquïniwa. Uca orakesti janipuniw aljascaniti, trocascaraquinisa, janiraquiw yakharus churatäcaraquiniti, jan ucasti Tatitutaqui satapunïniwa.\n“Ucat jilt'qui ucasti cunatejj largorojj pä tupu chicatanïqui, anchorusti chicata tupuraqui uca jilt'a orakesti janiraquiw kollanäcaniti. Ucanjja jakenacas jacasisipcaspawa, ucancaraquiniwa uywa awatisiña pastonacasa, chica taypinsti marcaw jicjjatasiraquini.\nUca marcasti take toketsa pä waranka pä patac pheska tuncani metroniraquïniwa.\nUca marca muytatasti uywa awatisiñanacaw utjaraquini, ucasti take toketsa pataca pheska tuncani metronacaraqui pusi toketpacha.\nUca marca thiyanacansti mä orakew jilt'ascaraqui, cawquïri oraketejj Tatituru loktatäqui ucatjja, inti jalsu toketjja largorojja mä tupüniwa, inti jalanta toketsti yakha mä uqhamaraquiw utjascaraqui. Aca orakesti yapuchasiraquiniwa, ucan achuri juyranacasti marcanquiri jakenacan mank'añanacapataquïniwa.\nMarcan jaquirinacasti, israelitanacat cawquïri tribunquirïpasaya, uca orakjja yapuchasipjjaraquiniwa.\nTake uca yakhachata orakesti cunatejj Tatituru loktata satäqui, cunatejj marcanccaraqui uca orakenacajja sapa toketjja pä tupu chicatancamaraquïniwa.\n[21-22] “Marca apnakerirusti wact'araquiniwa cawquïri oraketejj Judá uqhamaraqui Benjamín sisqui uca tribunacan orakep taypincqui ucanacatjja. Jan ucajja cawquïri oraketejj Tatitur catuyata orake jac'ancqui uca, marcan orakepa jac'ancqui uca orakenacaw wact'araquini. Anchorusti uca orakejj pä tupu chicataniraquïniwa, ucat inti jalsöjja tokenjama sararaquini inti jalsöjjancquisa uca korpar puriñcama, inti jalanta toketsti jach'a kotacamaw puriraquini. Taypirusti cunatejj Tatitutaqui satäqui uca orakew khepararaquini, templompi chica cunatejj levitanacaru churatäqui uca orakempi, uqhamaraqui marcan orakenacapampi.\n[23-27] “Yakha tribunacan orakenacapasti aynacha tokeruw sararaqui. Sapa tribunacaraquiw orakenacapjja catokaraquini inti jalsu tokenquiri korpata inti jalanta tokenquir korpacama, aqhamarjama: Benjamín Simeón Isacar Zabulón Gad take ucanaca.\n“Gad sisqui uca oraket aynacha tokerusti, korpajj Tamar sisqui ucatpachwa sararaquini, Meriba-cades sisqui uca orake cheka pasasa, Egipto jawiranjam pasasa, Mediterráneo sat jach'a kotar puriñcama.\n“Aca marcwa Israel tribunacajj herenciata catokapjjani, jumanacasti aqhamwa uca orakenacjja jalanokapjjaraquïta. Naya Tatituw ucjja arsta.\n[30-34] “Uca marcasti perkanacampi muytayataraquïniwa, uca perkasti pä waranka pä patac pheska tuncani metroniraquïniwa sapa pusi toketpachatjja. Uca perkanacansti sapa thiyanjja quimsa puncunacaw utjaraquini, sapa maya puncusti sapa Israel tributaqui sataraquïniwa aqhamarjama: amstäjjanquiri puncunacajja Rubén, Judá, Leví ucanacataqui satäniwa; inti jalsu tokenquiri puncunacasti: José, Benjamín, Dan sisqui ucanacataquiraqui; aynacha tokenquiri puncunacasti: Simeón, Isacar, Zabulón sisqui ucanacataquiraqui; inti jalanta tokencqui ucanacasti: Gad, Aser, uqhamaraqui Neftalí sisqui uca tribunacataquiraquïniwa.\nUca perkasti takpachajja llätunca waranka metroniraquïniwa largorojja, uca marcan sutipasti acat ucsarojja: ‘Tatituw acanqui’ sataraquïniwa.”\nEzequiel 1 / Eze 1\nEzequiel 2 / Eze 2\nEzequiel 3 / Eze 3\nEzequiel 4 / Eze 4\nEzequiel 5 / Eze 5\nEzequiel 6 / Eze 6\nEzequiel 7 / Eze 7\nEzequiel 8 / Eze 8\nEzequiel 9 / Eze 9\nEzequiel 10 / Eze 10\nEzequiel 11 / Eze 11\nEzequiel 12 / Eze 12\nEzequiel 13 / Eze 13\nEzequiel 14 / Eze 14\nEzequiel 15 / Eze 15\nEzequiel 16 / Eze 16\nEzequiel 17 / Eze 17\nEzequiel 18 / Eze 18\nEzequiel 19 / Eze 19\nEzequiel 20 / Eze 20\nEzequiel 21 / Eze 21\nEzequiel 22 / Eze 22\nEzequiel 23 / Eze 23\nEzequiel 24 / Eze 24\nEzequiel 25 / Eze 25\nEzequiel 26 / Eze 26\nEzequiel 27 / Eze 27\nEzequiel 28 / Eze 28\nEzequiel 29 / Eze 29\nEzequiel 30 / Eze 30\nEzequiel 31 / Eze 31\nEzequiel 32 / Eze 32\nEzequiel 33 / Eze 33\nEzequiel 34 / Eze 34\nEzequiel 35 / Eze 35\nEzequiel 36 / Eze 36\nEzequiel 37 / Eze 37\nEzequiel 38 / Eze 38\nEzequiel 39 / Eze 39\nEzequiel 40 / Eze 40\nEzequiel 41 / Eze 41\nEzequiel 42 / Eze 42\nEzequiel 43 / Eze 43\nEzequiel 44 / Eze 44\nEzequiel 45 / Eze 45\nEzequiel 46 / Eze 46\nEzequiel 47 / Eze 47\nEzequiel 48 / Eze 48


Bible in one year - Aymara Bible 1997 - June 2\n1. Cunapachatï Jeroboam reyejj incienso altarana naqhantayascäna, ucqhawa Betel chekaru mä profetajj Judá oraketa purinïna, Tatituna qhitanita.\n2. Ucatjja Tatitun munañapatwa jach'a arumpi altar toke parläna, aqham sasa: “Altar, altar: Tatitojj aqham siwa: ‘Davidan familiapatwa mä wawajj yurini, ucasti Josías satäniwa, ucatsti juma patjjanjja yakha diosanacan santuario utanacapan sacerdotenacaparuwa sacrificiota loktani, qhitinacatejj jumjjaru incienso nact'ayapqui ucanacaru; ucatsti juma patjjarojja jakenacan ch'aqhanacapwa naqhantayapjjani’ ” sasa.\n3. Uca urpachawa profetajj mä chimpu uñacht'ayäna, aqham sasa: “Acawa Tatitojj khanañchqui uca unañchäwipajja: Altarasti jisc'a jisc'aw tucuni; uca patjjancqui uca khellajja willitattaniwa” sasa.\n4. Jeroboam reyejj cunapachatï profetan take uca arunacapa Betelanquir altar toke arscäna ucqhasti, amparapwa altaratpacha loktanïna aqham sasa: “¡Catuntapjjam!” sasa. Ucampis cawquïr ampartï loktancäna unanchañataqui ucajja chekaquiwa tucuwayjjäna, ucatsti janiw onjjtaycjjänti.\n5. Uca horasanpacharaquiwa altarajj jisc'a jisc'a tucüna, ucatjja altar patjjanccäna uca khellasti willitattaraquïnwa, cunjämatï profetajj chimpu churcäna Tatituna munañapata uqhamaru.\n6. Ucatsti reyejj profetarojj sänwa: —Nayajj achict'assmawa Tatitu Diosamaru naya laycu mayiñama, amparajjana c'umaräjjañapataqui —sasa. Profetasti Tatituruwa mayïna, ucatsti reyin amparapajj c'umaräjjänwa nayrjama.\n7. Ucatsti reyejj profetarojj sänwa: —Jutam nayamp chica utajjaru, mä cunsa mank'añamataqui, ucatjja mä wajjt'äwi churaniraquïma —sasa.\n8. Ucampis profetajj reyirojj sänwa: —Jumajja palaciomatjja chicatpacha churquitasma ucasa, janiw jumampejj sarcäti, janiraquiw mank'caraquïsa, ni umsa umcaraquïti aca chekanjja;\n9. uqhamwa Tatitojj nayar situ. Nayarojj situwa: ‘Janiw t'ant'a mank'ätati, ni umsa umätati, ni cawquïr thaquinjamtï sarctajj ucanjamasa cutt'anïtati’ sasa.\n10. Ucatsti profetajj yakha thaquinjamwa cutt'awayjjäna, jan Betel chekaru uca pachpa thaquinjama cutt'añapataqui.\n11. Qhaya urunacansti Betel ucanjja mä awqui profetaw utjäna, jupan wawanacapaw ucar sarasina yatiyapjjäna cuntï Judá ucanquir profetajj qhä uruna Betel chekana lurcäna ucjjata; uqhamaraquiw awquiparojj yatiyapjjäna cuntï reyejj siscäna ucaraqui.\n12. Ucatsti awquipajj jisct'änwa: —¿Cawquïri thaquinjamsa sarjje? —sasa. Wawanacapasti uñacht'ayapjjänwa cawquïr thaquinjamtï Judá ucanquir profetajj cutt'awayqui uca.\n13. Ucatjja wawanacaparojj sänwa: —Asno wact'ayarapipjjeta —sasa. Jupanacasti uqhamwa wact'ayarapipjje, ucatjja profetajj lat'jjatawayasajja,\n14. mistuwayiwa Judá ucanquir profetan khepapa. Ucatsti jicjjatänwa kont'atäsquiri encina sat mä koka cayuna, ucatjja jisct'änwa: —¿Jumätati Judá ucat jutir profetajja? —sasa. Jupasti sänwa —Nayätwa —sasa.\n15. Awqui profetasti sänwa —Jutam utajjaru nayamp chica t'ant'a mank'añamataqui —sasa.\n16. Ucampis Judá ucanquir profetasti ucjjarojj sänwa: —Janipuniw aca chekanjja jumamp chica sarquiristti, ni utamarus mantquiristti, ni t'ant'sa mank'quiristti, ni umsa umcaraquiristti;\n17. Tatitojj khanwa nayarojj situ: ‘Janiw t'ant'a mank'ätati, ni umsa umätati aca chekanjja, ni pachpa thaquinjama sarcta ucanjamsa cutt'animti’ —sasa.\n18. Ucampis awqui profetajj sascaquïnwa: —Nayajj jumjama profetaraquïtwa, ucatsti Tatit toketa mä angelawa parlitu nayajja utajjaru irpasina mank'a, uma churañajjataqui —sasa. Uca awqui profetajj c'ariscchïna ucasa,\n19. Judá ucanquir profetajj jupamp chicawa sarawayäna, ucatsti mank'änwa, uqhamarac umaraquïna utapana.\n20. Ucatjja jupanacajj mesana kont'atäsipcäna ucqhasti, Tatituwa awqui profetaru parläna, qhititï Judá ucanquir profetaru cutt'ayancäna ucaru.\n21. Awqui profetajja Judá ucat jutiri profetarojj jach'atwa säna: Tatitojj siwa: “Jumajja cuntï siscsma ucar jan ist'atamatjja,\n22. jan ucasti cuttawa mank'añataqui, umañataqui, Tatitojj cawqhantejj jan uca lurañamataqui sisctam ucqhana, ucatjja janiw janchimajj samarcaniti nayra awquinacamana sepulturapana” sasa.\n23. Cunapachatï Judá ucanquir profetajj mank'aña umaña tucuyjjäna ucqhajja, awqui profetajj asno wact'ayarapïna,\n24. ucatsti Judá ucanquir profetajj sarawayjjänwa. Thaquinsti mä leonampiwa jiquintasïna, ucasti juparojj jiwayänwa, janchipasti thaquin jaktatäjjänwa. Asnompi, uqhamarac leonampisti uca jiwata thiyancasipcänwa.\n25. Uca horasansti mä kawkha chachanacawa uca chekanjama pasasina jiwataru uñjawayapjjäna thaquina liwtata, leonasti thiyapanaraqui. Ucatjja cunapachatï marcaru puripjjäna, cawqhantejj awqui profetajj jacascäna ucaru ucqhajja, yatiyapjjänwa cuntï uñjaniwayapcäna uca.\n26. Awqui profetasti uqham yatisina, qhititejj mayniru cutt'ayancäna ucajja, aqham sasaw jach'at arsüna: “Ucasti Tatitun arupar jan ist'iri profetawa, ucatwa Tatitojj mä leonaru catuyi, jisc'a jisc'a tucjasinwa jiwayejja, cunjämatï Tatitojj jupar sisqui uqhama” sasa.\n27. Ucatjja wawanacaparuwa: “Mä asno waquicht'arapita” säna. Jupanacasti uqhamwa waquicharapipjjäna.\n28. Ucatsti awqui profetajj sarawayasinjja jicjjatiwa thaquina jiwataru jaktatäsquiri, uca thiyansti ucancascaraquïnwa asnompi leonampi. Leonasti janiw jiwatarojj mank'antcänti, ni asnorusa jisc'a jisc'a tucjcaraquïnti.\n29. Ucatsti awqui profetajj Judá ucanquir profetan jiwat janchipjja apanjjänwa jupan marcaparu, lutosiñataqui ucatjja imt'jjañataquiraqui.\n30. Jiwatsti jupan sepulturaparuwa imt'jjäna, ucatsti jupatjja aqham sasaw jachäna: “¡Ay nayan jilajja!” sasa.\n31. Imt'jjatatsti wawanacaparuwa säna: “Cunapachatï nayajj jiwjjä ucqhajja, aca pachpa sepulturaruwa imt'jjapjjetäta, cawqharutejj aca Diosan wawaparu imt'jjta ucqharu. Nayan jiwat janchejjsti jupan imäwip thiyaruw uchapjjetäta,\n32. nayajj iyawstwa cuntejj jupajj khanañchawayqui Tatitun munañapata Betel chekanquir altar contra, uqhamarac Samarian take marcanacapana utjqui c'ari diosanacapan santuario utanacapa uca contraraqui” sasa.\n33. Ucampis Jeroboam reyejj janiw apanuccänti jupan jan wali sarnakañanacapa, jan ucasti wastataw jakenac taypita sacerdotenaca utt'ayäna yakha diosanacapana santuario utanacapataqui. Qhititejj sacerdotëña muncäna ucarojja, Jeroboam reyejj yakha diosanacapan santuario utanacapan sacerdotepatwa utt'ayäna.\n34. Uqham luratapatwa Jeroboam reyin sarakerinacapajj jucha lurapjjäna, uqhamarac uca laycuraquiwa take tucjata uñjasiraquïna.\n1 Reyes 14:1-31\n1. Qhä urunacanjja Jeroboam reyin Abías sat wawapaw usuta jicjjatasïna.\n2. Ucatsti Jeroboam reyejj warmiparojj sänwa: “Saram yakhata isthapisiwayasina uqhamata jumar jan uñt'apjjañapataqui nayan warmejjätama, ucatsti Silo chekaru saram. Ucanwa jaqui Ahías profetajja, qhititejj nayar sisquitäna aca marcana reyïñajjataqui ucaru.\n3. Apjjarusiwayam tunca t'ant'anaca, tortanaca, uqhamarac mä wayucha misq'iraqui, ucatsti saram jupan ucaru yatjjatiri aca wawajj cunänisa uca.”\n4. Jeroboam reyin warmipajja uqhamwa luräna. Jupasti waquicht'asisinjja sarawayiwa Silo chekaru, ucatsti purïnwa Ahías profetan utaparu. Ucampis Ahías profetajj janiw sum uñjcjjänti, nayrapajj juc'at juc'atwa jan uñjcjjänti jupan awquëjjatap laycu.\n5. Ucampis Tatituwa jupar yatiyäna Jeroboam ucan warmipan jutañapata usut wawapata jisct'asiri. Uqhamaraquiw yatiyaraquïna cunjämatï sañapäqui uca, ucatjja yatiyaraquïnwa yakhata isthapisita jutañapata.\n6. Cunapachatï Ahías profetajj ist'äna uca warmina puncunjama mantanitapa ucqhajja, jupajj sänwa: “Mantanim Jeroboam reyin warmipa. ¿Cunatsa yakha warmita isthapistajja? Nayajj catoktwa mä jan wali yatiyäwi jumataqui,\n7. uqhamasti cutt'jjam, ucatsti Jeroboam chacharu sanim: Israelan Tatit Diosapajj aqham siwa: ‘Nayawa marca taypita apsunsma, ucatsti jilïritwa uchsma Israel marcajjana.\n8. Nayaw Davidan familiapata reino apakta jumar churañataqui. Ucampis jumajj janiw David sirvirejj-jjamäctati, jupasti camachi arunacajjarojja phokhawayiwa, uqhamarac take chuymaw arcaraquitäna, jupan luratanacapasti chekapänwa nayan nayrakatajjanjja;\n9. ucampis jumajja jan waliwa sarnaktajja, jumat nayräpqui ucanacat sipansa juc'amp jan wali; jumasti nayar colerayañataquiwa yakha diosanaca lurastajja, uqhamarac yakhan lantinacapa hierro umatatayasina, ucatsti nayarojj jisc'achistawa.\n10. Ucatwa jichhajj jan walt'añanaca juman familiamjjarojj apayanëjja: Nayajj Israelanjja jiwayäwa juman familiamata chachanacaru; janiwa qhitisa kheparcaniti. Juman familiamjja k'alwa pichanucöjja, cunjämatï guanojj pichanucutäqui uqhama.\n11. Familianacamajj marcan jiwapcani ucanacarusti anunacawa mank'antapjjani; ucatsti qhitinacatejj pampan jiwapcani ucanacarusti jach'a jamach'inacawa mank'antapjjani, naya Tatituwa uqham amtta uca laycu’ sasa.\n12. “Ucampis jumajj warmi, sartasina sarjjam utamaru. Cayumajj marcaru tact'cäta ucqhawa wawajj jiwjjani.\n13. Ucatsti jupatjamajja take Israel marcpachawa wal jachapjjani, ucatjja imt'jjapjjaraquiniwa; Jeroboam familiapatjja jupa sapaquiwa sepulturaru imt'atäni. Jeroboam chachan take familiapatjja Israelan Tatit Diosapajja jupa sapanacwa juc'a jupatacjam jicjjatatap laycu.\n14. Ucjjarusti mä reywa Israel marcaru uchani, ucawa urunacapana Jeroboam familiaparu k'ala tucjani. Jichhüruta qhuysarusti,\n15. Tatitojj Israel marcarojj k'alwa thalsuni, cunjämatï wali jalir jawirajj cañanacaru thalsqui uqhama. Aca suma orake nayra awquinacaparu jupajj churcäna ucjja apakjjaniwa, ucatsti Eufrates sat jawirata juc'amp qhuriruwa jakonucunejja, Astarté c'ari diosa luratanacapata, uqhamata Tatitur colerayatapata.\n16. Jeroboaman juchanaca luratapa laycuwa Tatitojj Israel marcaru catuyani, uqhamarac Israel marcaru jucha lurayatapataraqui” sasa.\n17. Ucatsti Jeroboaman warmipajj sayt'asisinjja sarawayjjänwa; Tirsa chekaruw purïna; cunapachatï uta umbral mankhe mantcäna ucqhawa, wawajj jiwjjäna.\n18. Ucatjja take Israel marcpachawa imäwiparu sarapjjäna, uqhamarac jupatjja jachapjjaraquïna, cunjämatï Tatitojj yatiycäna Ahías sat sirviri profetap toke.\n19. Jeroboaman ucat ucjjaru luratanacapasa, uqhamarac cuna nuwasïwinacantejj sarnakcäna, uqhamarac reyïcasina yakha luräwinacapasa kellkatawa Israelana reyinacapana crónicas sat librona.\n20. Jeroboamasti pä tunca payan marawa reyïna; jupan jiwjjatapatsti jupa lantejja Nadab sat yokapaw reyëjjäna.\n21. Judá orakensti Salomonan Roboam yokapaw reyïna. Jupasti pusi tunca mayan maraniwa reyïña kalltäna, ucatsti tunca pakallkoni marawa apnakäna Jerusalén marcana, cawquïr marctejj Tatitojj ajlliscän Israel tribunacata take marcanacapata, jupan sutipajj ucancañapataqui. Roboaman taycapasti Naama sutinïnwa, jupasti amonita warmïnwa.\n22. Ucampis Roboaman luratanacapajj janiw walïcänti Tatitun nayrakatapana, ucatsti juc'ampwa colerayäna nayra awquinacapana jucha luratanacapata sipansa.\n23. Jupanacasti yakha diosanacataquiwa santuario utanaca lurayapjjäna, ucatsti lurapjjänwa kalanacata, lawanacata diosanaca take alto kollunacana, uqhamarac walja laphinacani kokanacan cayunacaparusa.\n24. Uqhamaraquiw uca orakenquir chachanacajja chacha masinacapampi jan wali lurañ yatipjjäna diosanacapataqui ascsa lurapcaspa uqhama, ucanacasti jucharar marcanacana jan wali luräwinacapänwa, cawquïr marcanacarutejj Tatitojj jakonuccäna israelitanacana nayrakatapata ucanaca.\n25. Roboam reyejj pheska mara apnakcäna ucqhasti, Egiptona Sisac sat reyipawa sarasina Jerusalén marcaru nuwantäna.\n26. Tatitun templopana suma imatäqui ucanacsa catuntasiraquïna uqhamarac reyin palaciopatsa. Takwa apasjjapjjäna, uqhamarac Salomonajj korita escudonaca luraycäna ucanacsa.\n27. Roboam reyisti ucanac lantjja broncetwa escudonaca lurayjjäna, ucatsti catuyänwa uñjapjjañapataqui reyina palacioparu mantañäqui uca guardianacan oficialanacaparu.\n28. Sapa cuti reyejj Tatitun temploparu sarcäna ucqhawa guardianacajja ucanaca apapjjäna. Ucatjja wastataw uchjjapjjäna guardianacana utaparu.\n29. Roboaman ucat ucjjaru luratanacapasa, cuntejj jupajj lurcäna ucanacasa kellkatawa, Judá ucanquir reyinacan crónicas sat libropana.\n30. Roboam uqhamarac Jeroboam uca reyinacajj niya ucqhata ucqharuwa guerrasiñanacapajja utjäna.\n31. Ucatjja cunapachatï Roboamajj jiwjjäna ucqhasti, nayra awquinacapamp chicaw imt'atäjjäna Davidana marcapana. Taycapasti Naama sat sutinïnwa, Amón sat ucanquiriraquïnwa. Ucatsti jupa lantejja Abiam sat yokapawa reyëjjäna.\n16. Tatay, munasiñamamp jaysita, jach'a qhuyapayasiñamamp nayar uñtanjjeta;\n17. janiquiy aca uywatamataquejj ajanum imantasimti: jan walinpun uñjasta, janc'aquiy jaysita.\n18. Nayaruy jac'achasinita, khespiyaquitaya, nayamp timasirinacat jarc'aketa.\n19. Jumaw llaquincatajj uñjasquistajja, jumaw p'enka tucutajjsa, jisc'achatsa uñjistajja, jumaw uñisirinacajjarojj uñt'aractajja.\n20. Jaken toketanacapajj chuymajjaruw t'unanti, jan ch'amanipuniw uñjasta. Qhuyapayasiñ suyta, ucasti janiw jicjjatayasquituti, chuymachirinac suyta, jupanacarusti janiw jicjjatcti.\n21. Mank'at awtjayascta ucapachajja, mulla churapjjetu, umat pharjayascta ucapachasti, vinagre churapjjetu.\n23. Ñankha lurir jakejj jan qhitins uñjcataw kollk chilltayasi, uqhamata cheka lurañäqui uca maysar k'ewiñataqui.\n24. Yatiñan jakejj juc'amp yatiñanïñwa muni, ucampis jan amuyt'an jakejja janiw cawquiru saratapsa yatisquiti.\n27. “Jichhajj wali llact'atätwa; ¿camsäsa? ¿‘Awqui, khespiyita cunatejj jichhajj pasquitani ucat’ säti? Uqhamäñapataquipuniw nayajj jutta.\n28. Awquiy, sutimajj jach'añchatäpan. Ucatsti mä aruw alajjpachat ist'asïna: Nayajj jach'añchawayjjtwa, wasitampis jach'añchascaquïwa” sasa.\n29. Ucancapcäna uca jakenacajj uc ist'asin sapjjänwa: Mä khejjokhejjowa, sasa. Mayninacasti sapjjaraquïnwa: —Mä angelaw juparu parljjaypacha —sasa.\n30. Ucatsti Jesusajj jupanacarojj saraquïnwa: —Janiw nayïpanti aca arojj ist'asqui, jan ucasti jumanaquïpanwa.\n31. Jichhapï horasajja acapachasti taripatäniwa, jichharaquiwa acapacha apnakerejj jaksutäni.\n32. Cunapachatejj nayajj oraket aptatäjjä ucqhajja, takeniruw apthapëjja naya pachparu —sasa.\n33. Acampejj cunjämtejj jiwcani uc sañwa munäna.\n34. Ucjjarojj jakenacajj sapjjaraquïnwa: —Nanacajj ist'apjjtwa ley libronacajj toke: ‘Cristojj wiñayataquiw jacani’ siri. ¿Cunjämsa jumajj sista: ‘Jaken Yokapajj aptatäñapawa’ sasajja? ¿Qhitis uca Jaken Yokapajja? —sasa.\n35. Jesusasti ucjjarojj sänwa: —Mä juc'a urunacaquiw khanajj jumanac taypincani. Sarnakapjjamay khana utjquipanjja, jan ch'amacamp catjayasiñataqui; ch'amacan sarnakeristi janiw cawcsaru saratapsa yatquiti.\n36. Iyawsapjjam khanaru utjquipanjja, khananquir jakenacäpjjañamataqui —sasa. Ucanac arsusinjja, Jesusajj sarawayjjänwa ucatsti jupanacatjja imantasjjaraquïnwa.\n37. Jesusajj walja milagronaca jupanac nayrakatana lurcchïna ucasa, janiw judionacajj juparojj iyawsapcänti.\n38. Acajj phokhasiñapapunïnwa cunjämtejj Isaías profetajj kellkcäna uqhamaru: “Tata, ¿qhitis arunacasaru iyawsejja? ¿Qhitirus Tatitojj ch'amapa uñacht'ayi?” sasa.\n39. Uqhamasti janiw iyawsirjamäpcänti; Isaías profetajj kellkaraquïnwa aqham sasa:\n40. “Diosajj jupanacarojj juyqhwa tucuyi chuymanacapsa kalarayaraquiwa, jan nayranacapampi uñjapjjañapataqui, ni chuymanacapampis amuyt'apjjañapataqui; jan cuttanisinsa nayampi kollatäñapataqui.”\n41. Isaiasasti acjja arsünwa Jesusan jach'a cancañapa uñjatap laycu, jupataracwa parläna.\n42. Uqhampachas walja judionacaw Jesusar iyawsapjjäna, yakhep jilïri wali aytat jakenacasa. Ucampis jupanacajj janiw jakenacan ist'cata arsupcänti, fariseonacar ajjsaratanacap laycu, sinagogat jan jaksuyasiñataqui.\n43. Diosamp jach'añchayasiñat sipansa, jakenacampiw jach'añchayasiñ munapjjäna.\n44. Jesusajj jach'at arsusin jupanacarojj sänwa: “Qhititejj nayar iyawsquitu ucajja, janiw nayaruquiti iyawsquitu, jan ucasti qhitanquitu uca Awquejjaruw iyawsaraqui.\n45. Qhititejj nayar uñjquitojja, qhitanquitu ucarojj uñjaraquiwa.\n46. Nayajj khanätwa, qhitinacatejj nayaru iyawsquitu ucanacajja jan ch'amacan sarnakapjjañapataquiw acapacharojj jutta.\n47. Ucampis qhititejj arunacajj ist'ejja, ucatsti janirac ucarjama lurqui ucarojja janiw juchañchcti. Nayajj janiw acapacharu juchañchiri jutcti, jan ucasti khespiyiriw jutta.\n48. Qhititejj nayaru jisc'achquitu, ucatsti janiraqui arunacajjarjam lurquiti, ucan juchañchiripajj utj-jjewa. Cawquïr arunactejj nayajj arsctjja ucanacaw juchañchascani juparu khepa urunjja.\n49. Janiw naya pachpatacti parlctjja; qhitanquitu uca Awquejjaw situ cuntejj arsuñajjäqui, yatichañajjäcaraqui ucjja.\n50. Nayajj yattwa Awquejjan camachipajja wiñay jacañataquiwa. Uqhamwa nayajj sista cunjämtejj Awquejjajj sisquitu uqhamarjama.”


“Awquejjasti take cunwa churjjetu ucampis janiw qhitis Yokarojj uñt'quiti, jan ucasti Awquiquiwa. Awquirusti janiraquiw qhitis uñt'quiti, jan ucasti Yokaquiw Awquirojj uñt'i, uqhamarac qhitirutejj Yokajj uñt'ayañ munqui ucanacampi. Nayar jutapjjam take karjatanaca jatjatanaca, nayaw samarayapjjäma. Nayan yugojja apapjjam, ucatsti nayat yatekasipjjaraquita. Nayasti llamp'u chuymani, alt'at chuymaniraquïtwa, ucatwa almaman samarañapjja jicjjatapjjäta. Nayan yugojjasti jasa apañaquiwa, qhumojjasti sinti phisnaquiraquiwa.”\n Ajayuw jacañ churi, janchejj janiw cunataquis asquïquiti. Cunanactï nayajj jumanacar parlapcsma ucajja chekpach ajayun jacañ churir arunacawa. Ucampis jumanac taypitjja janïraw iyawsapctati —sasa. Jesusajj yatïnwa kalltatpacha qhitinacas jupar jan iyawsapqui ucjja, yatiraquïnwa qhititï jupar aljantcani ucsa. Ucatsti saraquïnwa: —Ucatpï sapjjsmajja, janiw qhitis nayaru jutcaspati, janitejj Awquejjajj apancaspa ucajja —sasa.\nNayar jutapjjam take karjatanaca jatjatanaca, nayaw samarayapjjäma.\nTatitojj siwa: “Jutapjjam, uca jan wali luratanacamat parlapjjañäni. Juchanacamajj wila colorar uñtatäcchinisa, nayajj qhunjam jank'ow tucuyäjja; ch'iyar wila isir uñtatäcchinisa, nayajj jank'o t'arwaru uñtata tucuyäjja.\n “Take qhitinacatejj umat pharjata sarnakapjjta ucanacajj umt'ir jutapjjam, jan kollkeninacajj jutapjjam, inaqui trigo mayisipjjam, ucatsti mank'apjjaraquim, vinompi, lechempi inaqui mayisipjjam. ¿Cunatsa kollkenacam cunatejj jan t'ant'äqui ucar inamaya churasipcta? ¿Cunatsa kollkenacam cunatejj jan asquïqui ucar inamay tucjasipcta? Sum ist'apjjeta, ucatsti suma mank'anac mank'apjjäta, sinti suma mank'anac mank'apjjäta. Nayan ucar jutapjjam, ucatsti ist'apjjeta, ist'apjjeta, ucatsti jacapjjätawa. Nayaw jumanacampejj wiñay arust'äwi lurä, uqhamat phokharaquï cuntejj mä uru Davidarojj munasiñampi arscta ucjja.\n ¡C'ari chuyman jakenaca! Walicpun Isaías profetajj jumanacatjja sascänjja: ‘Aca jakenacajj lacapampiquiw jach'añchapjjetu, ucampis chuymanacapajj nayatjja jayanquiwa. Janiw acch'as walïquiti jupanacan yupaychaña churatanacapajja, jupanacan yatichäwipajj jakenacan yatichäwipaquïtap laycu.’\n Ucjjarusti wawanacwa Jesusan ucar irpanipjjäna, amparapamp lokjjatayañataqui. Ucampis discipulonacapajj irpanirinacarojj tokenokapjjänwa. Jesusasti uc uñjasinjja colerasïnwa, ucatsti saraquïnwa: —Wawanacajj nayan ucar jutasipcpan sam, jan jarc'apjjamti, jupanacjamanquiwa Diosan reinopajja. Khanacwa sapjjsma, qhititejj jan mä wawar uñtata Diosan reinop catokcan ucajja, janiw cunapachas ucar mantcaniti —sasa. Wawanacar ichjjarusinsti, amparapamp lokjjatasaw jupanacarojj bendiciraquïna.\n Ucampis Diosajj qhuyapayasiñapampiw yanapistu, Kellkatasti saraquiwa: “Diosajj jach'a jach'a tucuri jakenacarojj janiw yanapquiti, ucampis munasiñapanjja llamp'u chuymaninacaruw yanapi” sasa. Diosaruy jaysapjjam, Supayataquisti sayt'asipjjaraquim, uca Supayasti jumanacatjja jaltawayjjaraquiniwa. Diosar jac'achasipjjam, jupasti jumanacarojj jac'achasiraquiniwa. Juchararanaca, amparanacam k'omachasipjjam. Jumanaca qhitinacatï acapachampiru, Diosampiru munasipcta ucanacasti chuymanacam k'omachasipjjaraquim.\n“Khanacwa sapjjsma, qhititejj nayan arsutajjar ist'quejja, uqhamarac qhititejj qhitanquitu ucarus iyawscaraqui ucajja wiñay jacañaniwa, janiraquiw juchañchatäcaniti, jan ucasti jiwañat jacañaruw pasawayjje.\n Uqhamasti jilatanaca, Diosan qhuyapayasiñap laycuw achict'apjjsma, jumanacajj Diosarojj jacquir ofrendjamay loktasipjjam, Diosar cusisiyquiri loktata. Ucawa Diosataquejj ajayu token chekpach Diosar sirviñajja. Janiy jumanacajj acapacha saräwinacarjamajja jacjjapjjamti, jan ucasti amtañanacamanjja machakat amtasjjapjjam, uqhamat jumanacan jacañanacamajj sumäjjañapataqui. Uqhamatwa jumanacajj Diosan munañapjja yatipjjäta, cunatejj asquïqui, cunatejj Diosarojj cusisiyqui, k'omäcaraqui ucanacsa.\n“Jumatejj esclavonacanïña munsta ucapachasti yakha marcanacat alasim, cawquïri marcanacatejj juman marcama jac'ancqui ucanacata.\n Tatitojj situwa: “Nayranacajjajj jumaruw uñch'uquisctam, nayaw yatichascäma, nayaw amuyt'ayascäma, nayaw sarañamäqui uca thac uñachayascäma. Jumajj jan caballor uñtatämti, janirac mular uñtatämsa: ucanacajj janiw amuyapcaspati, ajjaptayañataquejj jaquimump jiyiñampiw uchasi, jan uqham uchatajja, janiw jac'achasipquiristamti” sasa. Ñankha lurir jakenacajj llaquinacampiw t'akhesipjjani; Tatitur iyawsir jakenacarusti qhuyapayasiñapaw muyunti.\nTatitusti saraquituwa: “Aca marcajj pata chuymaquiw sirvitu, lacanacapampiquiraquiw nayaru jach'añchapjjetu, ucampisa chuymapajj nayatjja jayancasquiwa, nayar yupaychañ culto loktanipquitu ucasti jakenacan amuyataparjamaquiwa, p'eket yatekataquiraqui.\nJumanacasti janiw nayar jutañ munapctati jacañanïpjjañamataquejja.\n Janiw qhitis nayaru jutcaspati, janitejj qhitanquitu uca Awquejj apancaspa ucajja. Nayasti khepa urunjja jacatatayäwa. Profetanacan kellkatapanjja aqham siwa: ‘Diosajj takeniruw yatichi.’ Qhitinacatejj juparu ist'apqui yatekapcaraqui ucanacajj nayaruw jutapjje.\n Fiesta tucuy urojj juc'amp jach'a urünwa. Ucürunwa Jesusajj sayt'asisina jach'at arsüna: —Qhitich umat pharjatäsqui ucajja jutpan nayaru, ucatsti umaracpan. Cunjämtejj Kellkatanjj sisqui, qhititejj nayar iyawsquitu, ucan chuymapatjja jacañ umaw jawirar uñtat jalsuni —sasa. Ucampejj Jesusajj sañwa munäna, qhitinacatejj iyawsapcani ucanacajja Kollan Ajayu catokapjjani. Janïraw Kollan Ajayojj jutcataynati, Jesusajj janïra alajjpachar aptatätap laycu.\n Diosan Yokapa Jesusaw jiwasan jach'a jilïri sacerdotesajja. Juparaquiw Diosan nayrakataparojj mantejja. Ucatwa juparojj take iyawsañasampi arcañasajja. Jiwasan uca jach'a jilïr sacerdotesasti qhuyapt'ayasistaspawa t'uqha cancañasanjja, jupa quicparaquiw take casta yant'anaca jiwasjama t'akhesiwayi, ucampis jan juchar purisa. Uca laycuw iyawsañasampi jac'achasiñasa munasir Dios Awquisan tronoparojja, jiwasat qhuyapt'ayasiñapataqui, uqhamarac munasiñapata jiwasar yanapt'añapataqui, p'ist'ayasctan uca horasanacana.\n “Naya, Jesusawa, angelajja qhitta iglesianacar aca arunaca yatiyaniñapataqui. Nayätwa Davidat nayrasa, jupat sarakerisa, nayajj khantati warawararaquïtwa.” Kollan Ajayumpi Corderon esposapampisti siwa: “Jutam”. Ist'irïqui ucasti saracpan “Jutam” sasa. Qhititejj umat pharjayasqui, ucat um muncaraqui ucajj jutpan, jacañ umat inac umt'aracpan.\n Wararipjjam, Tatitun urupajj jac'anquiwa, take ch'amani Tatitun lekt'asinitapawa purini. Ucapachasti take jakenacaw ch'am jiwt'ayasipjjani, janiw cunataquis ch'amanacapajj utjcjjaniti, wali sustjataw kheparapjjaraquini. Mä jach'a t'akhesiñampi, llaquisiñampiw jupanacarojj jutaraquini, wawachasiri warmjamaw aykoñampi k'ewisipjjaraquini. Jupanaccamaw sustjata uñcatasipjjaraquini, p'enkasiñatsa ajanunacapajj naqharaquiniwa.\nUqhamajj uca dragonajj jakonucutäjjänwa alajjpachatjja. Uca dragonapï nayrapacha uca jach'a catarïnjja, ucasti Supaya, Satanás sataraquiwa, juparaquiw aca oraken jakenacarojj wali sallkjañanac luri. Jupampi angelanacapampisti aca orakeru jaktanitäjjapjjänwa.\n Ucatpï jichhajj jilatanaca, Sinti Kollan Chekawjarojj jan ajjsarañampi mantjjsnajja Jesucriston wilap laycu, uca pachpa machak wiñay jacañ thac arcasina, cawquïrtejj cortin tok jupajj jist'ararapistu, ucasti sañ muni jupan pachpa cuerpop toke. Jesusaw Diosan utapjjaru jiwasan jach'a sacerdotesajja. Ucatpï Diosarojj jac'achasiñasajj take chuymampi, mä suma cheka iyawsañampi, jupaw chuymanacasjj k'omacharaqui jan juchani amuyasiñasataqui, janchinacasajj k'oma umamp jarekatäjjewa.\nUcampis take qhitinacatï Tatitun sutipar art'ascani ucanacajja, jiwañatjja khespipjjaniwa, Sión kollunwa, uqhamaraqui Jerusalenanwa khespiyasiñajj utjani, cunjämtejj Tatitojj arscatayna uqhama. ‘Cawquïrinacarutejj jupajj ajllcatayna ucanacajj jacasipcaniwa’ ”\nucampis palomajj arcarojj cuttanjjaquïnwa, jan cawqharus puriñjamätapatjja, orakesti uman chhaktayatäscaraquïnwa. Noesti amparap loksusinjja palomaruw catokjje, arcaruw irpantanjjaraqui.


Génesis 50 QA97 - Joseasti awquipan jiwat amayaparuw - Bible Search\n1Joseasti awquipan jiwat amayaparuw khomantasi, ucat jacharaqui, jamp'att'araquïnwa. 2Ucatsti cawquïri kollirinacatejj Josearu uñjapjjerïcän ucanacaruw saraquïna:\n“Aca awquejjan amayapa suma kollanacampi jawsupjjam” sasa. Ucatsti uqhamwa uca jiwat amayarojja lurapjjäna. 3Pusi tunca ururaquiw kollirinacajj tardapjjäna uca amaya embalsamañanjja, uqha urunacaraquiw chekpachansa munasejja mä jiwat amaya embalsamañataquejja.\nEgiptonquir jakenacasti pakallko tunca ururaquiw Israelatjja lutt'asipjjäna.\n4Lutt'asiña urunaca pasatatsti Joseajj faraonan palaciopanquirinacampiw parläna, saraquïnwa:\n—Jumanacatejj chekpachansa munapjjchistajja ucapachajj faraonan nayrakatapan arst'asiyapjjeta. 5Cunapachatejj awquejjajj jiwañampëjjäna ucapachasti, mä juramento lurayitu juparu, cawquïri sepulturatejj Canaán oraken waquichatäqui ucar imayjjañajjataqui. Nayasti achict'astwa, ucar sarañajjataqui, nayan awquejjar imayañajjataqui, ucatsti cuttanjjäwa —sasa.\n6Faraonasti ucjjarojj saraquïnwa:\n—Awquimarojj imt'ayasincaquim cunjämtejj jupajj mayiyätam uqhama —sasa.\n7Joseasti awquipar imayiriw saräna, uqhamaraquiw faraonan palaciopanquiri, Egipto oraken jach'a jilïri munañaninacas compañaraquïnwa, 8pachpa Jacobon familiapasa, Josean familiapasa, jilanacapasa. Gosén orakensti wawanacampi, uywanacampicwa jaytawayapjjänjja. 9Uqhamaraquiw jakenacajj carronacata, caballonacata Josearojj compañapjjäna. Jakejj waljapunïnwa. 10Cunapachatejj Goren-ha-atad sisqui uca chekar puripjjän ucqhasti, ucajj Jordán jawirat inti jalsu tokenquiwa, ucqhanwa mä suma jach'a tantachasïwi lurapjjaraquïnjja. Ucanwa Joseajj awquipatjja pakallko uru lutt'asiraquïnjja.\n11Uca tokenacan jaquiri cananeo jakenacasti uca tantachäwi uñjasasti sapjjänwa: “Egiptonquir jakenacajj wali suma imt'asiñ yatipjje” sasa. Ucatwa uca chekarojj Abel-mizraim sasa sutichapjjäna. Ucasti Jordán jawirat inti jalsu tokenquiwa.\n12Jacobon yokanacapasti, cuntejj awquipajj maycatayna uqhamarupuniwa take cunsa phokhapjjaraquïna. 13Canaán orakeruw apjjapjjaraquïna, Macpela sisqui uca puturuw imantjjapjjaraquïna, ucasti Abrahaman alatänwa Efrón sata hitita jaketa, familiapan sepulturapäñapataqui. Aca orakesa, uqhamaraqui uca putusa, Mamretjja inti jalsu tokenquiwa. 14Awquipar imt'ayanjjasasti Joseajj Egiptoruw cuttanjjäna, jilanacapampi, compañerinacapampi chica.\nJosean khepa urunacapa\n15Jacobojj jiwjjataynawa, jichhasti Josean jilanacapajj chuymanacapanjja sapjjänwa: “Jichhajj inas Joseajj uñisiñ kalltchistani, take jan wali juparu lurcäyätan ucanacatsa inas phoksuschistani” sasa. 16Ucatwa qhitapjjäna aqham sasa: “Janïra awquimajj jiwcän ucqhasti sapjjetänwa, 17jumar sañataqui: ‘Achict'assmawa, jilanacamarojj take jan walinac lurapcäyätam ucanacatjja perdonjjam’ sasa. Ucatwa jichhajj achict'asipjjsma nanacan jan wali luratanacajjatjja perdonapjjetaya. Nanacajj awquiman Diosapan sirvirinacapäpjjaracstjjaya” sasa.\nUca ewjja arunaca apirinacajj aca ewjja Josear churapcän ucqhasti, jupajj wal jachäna. 18Ucatsti pachpa jilanacapaw purinipjjäna, oraker puriñcamaw alt'asipjjäna, sapjjaraquïnwa:\n—Acancapjjtwa, juman esclavomäpjjaractwa —sasa.\n—Jan ajjsarapjjamti. Janiw nayajj Dios lanti tucquiristti. 20Jumanacajj nayarojj jan walinac lurañ munapjjäyätajja, ucampis Diosaw uca jan waljja asquiru tucuyjje, cuntejj jichhajj uñjctan uca lurañataqui: walja jakenacan jacañanacapa khespiyañataqui. 21Uqhamajj jan ajjsarapjjamti. Nayaw jumanacarusa, wawanacamarusa mank'añjja churasipcäma —sasa.\nUqhamwa Joseajj jilanacaparojj chuymachjjäna, wali suma arunacampiw parlt'araquïnjja.\n22Joseampi awquipan familiapampisti Egipton jacasipcaquïnwa. Joseasti pataca tuncani maraw jacaraquitayna, 23uqhamaraqui Efraín wawapan allchhinacaparus uñt'asiwaycataynawa. Uqhamaraquiw Maquir allchhipan wawanacaparus familiaparu catokäna, uca Maquirasti Manasesan wawapänwa.\n24Mä urusti Joseajj jilanacaparojj sänwa: “Nayan jiwañajjajj jac'ancjjewa, ucampis Diosaw jumanacar yanapir jutani, ucatsti aca marcatjja apsuwayjjapjjaraquïtamwa, cawquïri oraktejj Abrahamaru, Isaacaru, Jacoboru, churañataqui arscäna ucaru” sasa. 25Ucatsti Israelan wawanacaparojj mä juramento lurayi, saraquïnwa: “Chekpachansa Diosaw jumanacar yanapir jutani. Uca urusti jumanacajj nayan ch'aqhanacajj-jja apasjjapjjätaw acatjja” sasa.\n26Joseasti Egipton jiwjjäna, patac tuncani maranïcän ucapacha. Janchipsti embalsamapjjänwa, ucat mä ataúd cajonaruraquiw uchjjapjjäna.